text:
“Ke boile masebotsana,” Moremi a realo a tšwa go loutša monagano.
Lesedi o ile a lebelela fase gape, a palelwa ke go lebelela Moremi ka mahlong.
Moremi o ile a bušeletša gape, “Lesedi ke a go rata. Gape e sa le mola ke go bonago, ga ke robale bošego. Ge ke ponya ke bona wena fela.”
Lesedi o ile a myemyela.
“Malome wa gago a ka se tsebe gore re a ratana. Re tla iphihla. Bona ke tlile mo ga geno bjalo ka morekiši gore le ge a ka nkhwetša mo a bone eke ke a rekiša.”
Lesedi a bula molomo a re, “ke..ke..ke,”
“O reng? Bolela,” Moremi o ile a mo tsena ganong.
Le ile la pala gotšwa lentšu. Go be go le thata go Lesedi go dumela ka ge a sa tsebe selo ka marato.
Moremi o ile a balabala ka pelo yeo e bego e pompa ka lebelo a tšhogile gore kgarebe yeo e se mo gane. O be a tseba gore ge a ka mo gana a ka se bo pate gobane a rata Lesedi ka pelo ya gagwe ka moka.
“Lesedi nkarabe hle,” Moremi o be a fela pelo.
Morago ga sebaka Lesedi o ile a fetola ka gore, “go lokile.”
Moremi o ile a tabogela godimo gomme a kukela Lesedi godimo, a mmetha ka tladimolongwana. Lesedi o be a tšhogile ebile a tlabegile.
“Banna! E reng eke ke kwa batho ba ngunanguna? Na ekaba Lesedi o na le mang?” Malome wa Lesedi a ipotšiša a le gare a batamela.
Ka mahlatse, Moremi o be a šetše a mmone kgale. O ile a topa morwalo wa gagwe a o gatha legetleng.
“Hei mošemane! O bewa ke eng moo gaka?”
“Ke a rekiša malome,” Moremi a fetola ka boleta.
“Ohoo! O rekiša eng?”
Moremi o ile a lemoga gore o kotsing ya go tanywa gomme ntšha sellathekeng a se bea tsebeng.
O ile a thoma gore, “Hallo! Hallo!” a bolela a nnoši, a lebile seferong. Ya ba gona ge a ngwegetše malome wa Lesedi.
***
Lerato la Lesedi le Moremi le ile la golela godimo. Moremi o be a boa gae mafelelong a kgwedi ye nngwe le ye nngwe gomme ba fela ba ikutswa mmogo.
Lesedi o ile a fetša a ithwele. Malome wa gagwe o ile go lemoga a bitša ba leloko ba iša molato ga bo Moremi.
Ngwana wa mošemane o ile a tla lefaseng. Moremi ge a di kwa a romela diaparo eupša a thoma go tshediša dikgwedi a se sa boa bjalo ka kgale.
O be a ikutswa le kgarebe tsoko la go tšwa gona moo motsaneng wa gabo ka ge Lesedi e le motswetši. Lekgarebe leo le be le šomela Gauteng kgauswi le mo Moremi a šomago gona.
Leina la lekgarebe leo e be e le Letšobana, senoinoi ka nnete. Letšobana le Moremi ba ile ba thoma go dula mmogo moo Gauteng. Mafelelong ba ile ba ba ba tshepišana tša lenyalo.
Kgwedi di ile tša feta Lesedi a sa lemoge selo. O be a fela a robala le Moremi ge a tlile gae.
Ka tšatši le lengwe, ke ge Lesedi a leletša Moremi a mmotša gore o ithwele gape. Moremi a re le e mo. Yeo mpa ga se ya gagwe.
***
Re botše: Naa o nagana gore go ile go direga eng ka Lesedi go tloga mo?


c: text/html

text:
31
Mar. 1:2
Luk. 1:76
7:27
Morena Ramaatlaohle o fetola ka go re: “Ke roma motseta wa ka gore a yo mphulela tsela. Ke gona Morena yo le mo nyakago a tlago tla Tempeleng ya gagwe ka tšhoganetšo. Motseta yo le dumago go mmona o tla tla a bega kgwerano ya ka.”
2
Kut. 6:17
Eupša ke mang yo a tlago kgotlelela mohla a etla? Ke mang yo a tlago phologa ge a tšwelela? Gobane o tla etša mollo wo o tološago tshipi, a ba bjalo ka sesepe se se tlošago tšhila. 3O tla tla go ahlola bjalo ka motho yo a tološago silibera a e hlwekiša. Bjalo ka ge morulatshipi a hlwekiša silibera le gauta ka go di tološa, motseta wa Morena le yena o tla hlwekiša baprista, ditlogolo tša Lefi, gore ba tle ba tlišetše Morena dikabelo ka moya wo mobotse. 4Ke moo dihlabelo le dikabelo tše batho ba Juda le ba Jerusalema ba di tlišetšago Morena di tlago mo kgahla bjalo ka pele, mengwageng ya bogologolo.
5Morena Ramaatlaohle o re: “Ke tla tla go lena go le ahlola, gomme ntle le go dikadika ka bona batho ba molato: boramaselamose, le diotswa, le dihlatse tša maaka, le ba ba hlalefetšago bašomedi ba bona meputsong ya bona, le ba ba radiago bahlologadi le ditšhuana, le ba ba hlokomologago bašele – bohle ba ba sa mpoifego.”
6“Ke nna Morena, ga se ka le fetogela. Ka gona lena, ditlogolo tša Jakobo, ga se la hwa. 7Lena le tlogetše melao ya ka ga le e phethe, le etša borakgolokhukhu ba lena. Sokologelang go nna, gomme le nna ke tla boela go lena. Eupša le a mpotšiša le re: ‘Re sokologele go wena bjang?’ 8Kgane motho a ka radia nna, Modimo? Aowaa, eupša lena le a nthadia. Le a botšiša le re: ‘Re go radia bjang?’ Le a nthadia tabeng ya dikarolo tša lesome. 9Ka moka ga lena le rogakilwe ka gobane setšhaba ka moka se a nthadia. 10
Num. 18:21-24
Doit. 12:6
14:22-29
Neh. 13:12
Tlišang dikarolo tša lena tša lesome polokelong Tempeleng di se tša fokotšwa, gore go tle go be le dijo tše dintši mo ntlong ya ka. Ntekeng gomme le tla bona ke tla bula mašoba a legodimo ka le tšhollela dilo tše dibotse ka bontši. 11Ke tla le thibelela tšie gore e se le senyetše dibjalo, gomme le merara ya lena e ka se hloke dienywa. 12Ke mo ditšhaba tšohle di tlago re le ba mahlatse, ka gobane naga ya lena e tla be e le bodulo bjo bobotse.”
13Morena o re: “Le boletše ka nna le nnyatša. Bjale le a mpotšiša le re: ‘Na re boletše eng ka wena?’ 14Le rile: ‘Ga go thuše selo go hlankela Modimo. Go thušang go dira tše a re laelago tšona, goba go itsholela tše re di dirilego ka go apara diaparo tša go ilela pele ga Morena Ramaatlaohle? 15Rena re bona ba ba ikgogomošago nke ke bona ba mahlatse. Bakgopo sa bona ga se fela go atlega, eupša ba leka le Modimo, fela ba se hlagelwe ke selo.’ ”
16Ke moka ba ba boifago Morena bona ba a boledišana, gomme yena a theeletša a kwa tše ba di bolelago. Gwa ngwalwa ka pukung mo pele ga gagwe maina a bao ba bego ba mmoifa gape ba mo hlompha.
17Morena Ramaatlaohle o re: “E tla ba setšhaba sa ka. Ka tšatši leo ke tlago tla ka lona e tla ba ba ka. Ke tla ba gaugela bjalo ka tatagongwana ge a gaugela morwa wa gagwe yo a mo hlankelago. 18Setšhaba sa ka se tla buša sa bona gore tše di hlagelago baloki le tše di hlagelago bakgopo, tše di hlagelago ba ba ntlhankelago le tše di hlagelago ba ba sa ntlhankelago di fapana bjang.”

robotstxt: allowed

filter: keep


text:
71Retologa, retologa,
kgarebe ya Shulamo,
retologa, retologa,
gore re go bogele!
Le reng le nyaka go mpogela ke bina
ka gare ga melokoloko ye mebedi ya dibini?7:1 “ke bina ... dibini” Seheberu ga se kwagale gabotse.
2Wena kgarebe la mošate,
nao tša gago ga se ka botse ge o apere dieta,
le matheka a gago a botse boka lebenyabje le le dirilwego ke sethakga.
3Mokhubo wa gago e dio ba sebjana sa nkgokolwana
se se sa kgarihlwego beine ya leno.
Mpana ya gago nke mokgobo wa mabele
wo o dikaneditšwego ke matšoba.
4Matswele a gago ka mabedi a swana le dikgamana tša mafahla.
5Molala wa gago e dio ba tora ya nakatlou.
Mahlo a gago a etša megobe ya motse wa Heshbone,
ya kgauswi ga lesoro la Bate-Rabime.
Nko ya gago nke tora ye e lego godimo ga Lebanone,
ye e lebanego le Damaskose.
6Hlogo ya gago e leletše go etša thaba ya Karmele.
Leetse la gago le tsetsema bjalo ka lešela la bohwibidu bja moretele;
botse bja lona7:6 “botse bja lona” Seheberu ga se kwagale gabotse. bo goka kgoši.
7O yo mobotse, moratiwa,
o nkgahla e le ruri, wena mmalethabo!
8Seemo sa gago ke sa mopalema,
matswele a gago nke dintšhuhlana tša dikenywa tša wona.
9Ke ile ka gopola gore ke namele mopalema woo
ke sware dintšhuhlana tšeo.
Matswele a gago go nna a a be bjalo ka dintšhuhlana tša diterebe,
lehema la gago e be monkgo wo mobose wa diapola,
10gomme molomo wa gago e be beine ye bosebose.
Beine yeo e ele bosele e etšwa dipounameng tša ka le menong,7:10 Diphetolelo tše dingwe tša kgale di re “dipounameng tša ka le menong” Seheberu se re “melomong ya ba ba robetšego”.
e elele go moratiwa wa ka.
11Nna ke wa moratiwa wa ka,
gomme o duma go mphopholaphophola.
12Etla, moratiwa, re ye lešokeng,
re lale re le kua matšobeng.7:12 “matšobeng” goba “metseng”
13Re tsogele dirapeng tša merara,
re yo bona ge merara e khukhuša,
goba e paleša,
le ge megarenate e thunya.
Ke gona mo ke tlago go bontšha gore ke a go rata.
14Go kwagala monkgo wa dikenywa tša moratišo,
le dikenywa tše dibosebose,
tša mongwaga le tša ngwagola,
di mo kgauswi le ga gešo.
Ke go beetše tšona, moratiwa.


text:
Kgale go ile gwa ba le thutlwa le phukubje ya ditsebe tša mankgagane gomme e le bagwera ba makgonthe. Bobedi bja bona ba be ba kgona go utswa kudu gape ba fetša nako ye ntši ba dira bobe.
Ka letšatši le lengwe Phukubje o be a swerwe ke tlala. “Etla, mogwera,” a realo go Thutlwa. “A re tshele noka re ye go utswa dijo tše dingwe polaseng yela.”
“Ke kgopolo ye botse!” a realo thutlwa a itatswa melomo. “Ke duma legapu la bose.”
Thutlwa le phukubje ba tshela noka. Phukubje ya itshwareletša molaleng o motelele wa thutlwa ka maatla ka ge e sa tsebe go rutha.
Ka mošola wa noka, phukubje ya bohlale ya phula lešoba legoreng la polasa ka meno a yona a bogale. Gomme phukubje le thutlwa ba šwahla legora ba utswa dijo ka mošola. Phukubje e utswitše mae a mahlano sekgotleng sa kgogo gomme thutlwa ya sohla temo ya lethese. Thutlwa ya re e sa thoma ka legapu la bose ke ge phukubje e emišetsa nko lefaufaung gomme ya goeletša.
“Ššššš,” a realo thutlwa a tshwela phukubje ka diripana tša legapu.
“O ra goreng, ‘ššššš’?” gwa botšiša phukubje e iphumula maledu. “Ka mehla ge ke fetša goja ke a opela. Ke setlwaedi sa ka.”
“Gona, nkemele ke fetše legapu la ka,” a realo thutlwa. “Go sego bjalo rapolasa o tlo go kwa gomme a tla fa a re koba.”
Phukubje e be e lapišitšwe ke go ema. Ya emišetša nko ya yona lefaufaung gape gomme ya thoma go opela, “Owoooooooo!”
Rapolasa o be a eja dijo tša matena ge a ekwa phukubje e lla. O kitimetše ka ntle ka patla ya gagwe ye kgolo. Phukubje ya mmona a etla gomme, ka ge e na le lebelo, ya tšwa ka lešoba la legora, ya sobelela pele rapolasa a e bona.
Thutlwa wa batho, ka lehlakoreng le lengwe, o be a phatlaladitše maoto a pele a ipshina ka go feleletša legapu. O rile go bona rapolasa a etla, a leka go emelela gore a tšhabe, efela a kgolega a wela fase.
“O se ke wa tsoga o nkutsweditše!” a goeletša rapolasa, a betha thutlwa ka patla ya gagwe.
Mafelelong ge thutlwa a kgonne go tšhaba, ke ge a rurugile mmele ohle gomme a befeletšwe phukubje. E ile ya kolakoletša e eya nokeng fao phukubje e bego e robetše gona ka tlase ga sethokgwa.
“O mogwera o mongwe!” thutlwa ya hlaba lešata, e tsoša phukubje. “Ke leboga go opela ga gago ka gobane ke bethilwe go feta.”
“O se befelwe,” a realo phukubje. “Ke go boditše gore ka mehla ge ke fetša dijo ke a opela. Bjale a re tshele noka re boele gae.”
Phukubje a itshwareletša molaleng wa thutlwa gomme ya tsena ka gare ga noka gore e putle. Thutlwa ya re go fihla fao noka e išago fase kudu ya re, “Ke ya go hlapa bjale. Ke a swa ebile ga ke ipshine morago ga go bethwa.”
“O ka se ke!” a realo phukubje a lebeletše thutlwa ebile a tomotše mahlo. “Ge o ka sobelela ka meetseng ke tlo nwelela! Ga ke kgone go rutha!”
“Efela ke swanetše go hlapa,” a realo thutlwa. “Ke setlwaedi sa ka.” Gomme thutlwa a sobelela ka meetseng. Phukubje ya tseremetša le go ragaraga ka marofa a yona.
“Thuša! Thuša! Ke a nwelela!” phukubje ya lla.
Thutlwa o be a befedišitšwe ke go bethwa ga yona, efela a kwela phukubje bohloko ge a phaphasela ka meetseng. Phukubje e be e le mogwera wa gagwe. Thutlwa ya tsenya hlogo ka meetseng gomme ya e diriša go nametša phukubje molaleng wa yona. Phukubje ya gohlola le go kgamega gomme ya itshwareletša ka maatla molaleng wa thutlwa.
Ge ba fihla ka mošola wa noka, phukubje a nagana ka seo a se dirilego mogwera wa gagwe. “Thutlwa?” a realo ka lentšu la tlase.
“Ee, Phukubje,” gwa fetola thutlwa.
“O ntshwarele ka fao ke go swerego ka gona. Ke a bona gore se o ntirilego sona ke ka lebaka la gore o be o lefeletša bobe bjo ke go dirilego bjona,” a realo Phukubje.
Thutlwa a dumela ka hlogo. “Go bjalo,” a realo. “Ke be ke itefeletša.”
“Ntshwarele,” a realo phukubje.
Gomme, phukubje le thutlwa di ithutile gore o swanetše go swara ba bangwe ka fao o nyakago go swarwa ka gona, gomme go tloga letšatšing leo, ba dira bjalo. Gomme, le lehono e sa le bagwera ba makgonthe.
E ba le boitlhamelo!
Morago ga go bala Thutlwa le phukubje, bolela le bana ba gago ka ga ka fao ba ratago go swarwa ke bagwera ba bona ka gona gomme o diriše ditšhišinyo tša bona go ngwala lenaneo mmogo la go bitšwa, ditsela tše 10 tša go ba mogwera wa mmakgonthe.


text:
Diphooko tse tharo tsa go tshwenya (sepedi)
Diphooko tše Tharo tša go Tshwenya di swerwe ke tlala e bile di lapišitšwe ke go phela mo lešokeng la lerole le meetlwa. Ka mošola wa leporogo go na le thabana yeo e khupeditšwego ke bjang bjo bo bose, bjo bo tala bjoo di nyakago go bo fula. Eupša di tšhaba kgokomodumo ye e bogale yeo e dulago ka fase ga leporogo. Ka letšatši le lengwe di be di swerwe ke tlala kudu gomme tša tšea sephetho sa go ba bogale gomme tša tshela leporogo. A di tla hlalefetša kgokomodumo goba e tla di swara le go di kometša?
We Also Recommend


text:
401Morena a bolela le Jeremia ka morago ga ge Nebusaradane, molaodi wa baleti ba kgoši, a mo lokolotše kua Rama. O be a išitšwe gona a kgokilwe ka diketane gotee le batho ka moka ba go tšwa Jerusalema le Juda ba ba bego ba išwa Babilonia e le dibofša.
2Molaodi yoo wa baleti ba kgoši a laela gore Jeremia a tlišwe go yena, mme a re go yena: “Morena Modimo wa gago ke yena a rilego o tla tlišetša naga ye masetlapelo a, 3gomme bjale o dirile se a rilego o tla se dira ka lebaka la ge le mo fošeditše, le se la mo theeletša. Ke ka lebaka leo le wetšwego ke masetlapelo a. 4Fela wena lehono ke go bofolla diketane diatleng. Ge o rata go ya Babilonia le nna, a re ye, gomme ke tla go hlokomela. Eupša ge o sa rate, o ka no itšhalela. Naga še e ikadile, gomme o ka no ya mo o ratago.”
5Ya re pele Jeremia a sepela, Nebusaradane a re: “O ka no boela go Gedalia, morwa wa Ahikamo, setlogolo sa Shafane, yoo kgoši ya Babilonia a mmeilego mmušiši metseng ya naga ya Juda. O ka no itulela le yena wa iphelela le batho ba gona, goba wa ikela mo gongwe le mo gongwe mo o bonago o ka ya gona.” A napa a mo fa mphago le mphonyana, a mo lesa a wela tsela. 6Jeremia a ya go dula le Gedalia, morwa wa Ahikamo, motseng wa Mitsepa, mme a iphelela le batho bao ba bego ba šetše nageng ya Juda.
7
Balaodi ba bangwe ba madira a naga ya Juda le bahlabani ba bona ba be ba sa le kua šokeng. Ba ile ba kwa gore kgoši ya Babilonia e beile Gedalia, morwa wa Ahikamo, mmušiši wa naga, ebile o mmeile mohlokomedi wa banna le basadi le bana ba e lego badiididiidi mo nageng, ba ba sego ba thopelwa Babilonia. 8Ka gona, Ishmaele, morwa wa Netania, le Johanane le Jonathane, barwa ba Kareage, le Seraya, morwa wa Tanhumete, le barwa ba Efai wa Netofa, le Jaasania wa Maaka ba ya le bahlabani ba bona go Gedalia kua Mitsepa. 9Gedalia, morwa wa Ahikamo, setlogolo sa Shafane, a re go bona: “Ke bolela ke tiišitše ke re le se ke la tšhaba go hlankela Bababilonia. Dulang mo nageng ye, le hlankele kgoši ya Babilonia, gomme le tla iketla. 10Ge e le nna, ke tla dula Mitsepa ka le bolelela go Bababilonia ge ba etla mo. Ge e le lena, le bune diterebe, le dikenywa tša lehlabula, le dikenywa tša mohlware, le di tšhele ka dinkgong tša lena, mme le dule metseng yeo le e thopilego.” 11Batho ba Juda ka moka ba ba bego ba le Moaba, le gare ga Baamone, le Edomo, le dinageng tše dingwe ba kwa gore kgoši ya Babilonia e dumeletše batho ba bangwe ba Juda gore ba šale moo, le gore o beile Gedalia mmuši wa bona. 12Ka gona ba boa mafelong ohle ao ba bego ba šwalalanyeditšwe go ona, mme ba tla nageng ya Juda go Gedalia kua Mitsepa, gomme moo ba buna diterebe le dikenywa tše dintši tša lehlabula.
13Johanane, morwa wa Kareage, le balaodi ka moka ba madira ba ba bego ba sa le kua šokeng ba tla go Gedalia kua Mitsepa 14gomme ba re go yena: “Afa o a tseba gore Baalise, kgoši ya Baamone, o romile Ishmaele, morwa wa Netania, gore a tle a go bolaye?” Eupša Gedalia a se ba kgolwe. 15Ke mo Johanane a boletšego naye ka sephiring a re: “Ntumelele ke yo bolaya Ishmaele, gomme go ka se tsebe motho gore o bolailwe ke mang. Yena o reng a nyaka go go bolaya, gore batho bohle ba Juda ba ba phelago le wena ba šwalalane, le gore bohle ba ba šetšego mo Juda ba bolawe?”
16Eupša Gedalia a mo fetola a re: “O se ke wa ba wa dira taba yeo. Se o se bolelago ka Ishmaele ga se nnete!”


text:
Madulo a Matswana ga a tlwaelega mo Borwa bja Afrika ka ge ke a magolo, eupša ka bogolo bjoo lekanego, ka karolo ya bona ya tikologo ye omilego. Go tloga ka mathomong a ngwagakgolo wa ka gare ga 19, madulo a mangwe a Batswana, ao a bego a tšwela pele ka mabaka a tšhireletšo, a be a tletše go feta a Cape Town, Toropokgolo ye kgolo mo Afrika Borwa kaa nako yeo.
Nakong ye e fetilego go be go tlwaelegile gore maloko ka moka a morafe go ba a ka ka moka mo madulong le kgoši. Dikgoši tše dingwe di be di tla go buša kgauswi le madulo, ka morago ga go fenywa gammogo le ka go aga ga meago ya palo ye kgolo ya batho yeo ya go tlišwa ka fase ga molao wa bona.
Lapeng, leo le na lego meletlo le bohlokwa bja malapa, le be le lennyane, ka tlwaelo e be e le monna le mosadi le bana ba bona bao ba sa nyalago, eupša gantši go na le go ba le barwa ba nyetšego le basetsane, le balekani le bana. Ka tlwaelo malapa a be a na le ntlo e tee goba go feta le granaries le lapa leo le kgobokaneditšwego ke mahlaka goba legora la dikota, goba leboto.
Bao ba nyetšego gantši ba be ba abelana ntlo le bana ba bannyane. Bao e lego bana ba ba golo nnyana ba be ba abelano ntlo, gomme bao ba sa nyalwago ba be ba aroganywa ka bong. Kudukudu dintlo di be di dirišwa go robala le go boloka, go apea le ditiro tše diragalago mo lapeng. Mo dinakong tša pele, maloko a lapa ba be ba aga dintlo tša bona gomme e be ba tšweletša dijo tša bona.
Naga, diruiwa, le thoto ka moka di be di laolwa ke hlogo ya lapa yo a bego a di fa bana ba gagwe. Bjalo ka hlogo ya ka gae, o be a nyaka obamelo, ditirelo, le go hlomphiwa go tšwa go basadi ba gagwe le tshepedišo ya tshwanelo, le dilo tša semolao go badudi ba ka ntle.
Thapelo le go phethagatšwa go ineela, legatong la lapa, e be e le maikarabelo a gagwe, le ge e le gore o be a n ale go nyaka thušo go tšwa go malapa a maemo a godimo le go banna ba kgoro go tšwa go malapa a mangwe.
Translated by Lebogang Sewela


text:
121“Setšhaba sa Israele se ntikaneditše ka maaka le boradia, sa Juda sona se sa ntatela, nna, Modimo, se sa mpotegetše, nna, Mokgethwa.12:1 “sa Juda ... Mokgethwa” Diphetolelo tše dingwe di re “sa Juda sona se sa ntsogela maatla, nna, Modimo, yo a botegago, yo mokgethwa.” 2Se sengwe le se sengwe se se hlwelwago go dirwa ke Baisraele ga se na mohola, ke sa go senya. Bonokwane le dikgaruru di ba atela di eya pele. Ba kwana le Asiria, gomme le nageng ya Egepeta ba romela makhura a mohlware.”
3
Morena o bona batho ba Juda molato; le ditlogolo tša Jakobo o tla di otlela dibe tša tšona. O tla ba lefetša tše ba di dirilego. 4
Jakobo o ile a leka go ema mogolwagwe legato ba sa le ka popelong ya mmagobona; le mola e le monna o ile a katana le Modimo – 5
a lwa le morongwa gomme a mo fenya. A lla a mo kgopela kgaugelo. Le kua Bethele Modimo o ile a kopana naye, a bolela le yena.12:5 Diphetolelo tše dingwe tša kgale di re “le yena” Seheberu se re “le rena”. 6Yoo e be e le yena Morena Modimo Ramaatlaohle – Morena ke lona leina le a swanetšego go bitšwa ka lona ge a rapelwa. 7Bjale ge, boelang go Modimo wa lena, le dule le rata yena Morena, le dira tše di lokilego, le mo tshepile, yena Modimo wa lena.
8Morena o re: “Baisraele ba swana le Bakanana ka boradia; ba rata go hlalefetša batho ka dikelo tša bofora. 9Ba re: ‘Re na le sa rena, lehumo le re atlile. Gomme ga go motho yo a ka re bonago molato wa go ikhumiša ka bohwirihwiri.’ 10
Eupša nna ke lego Morena Modimo wa lena go tloga mola le le Egepeta, ke tla dira gore le boele le dule ka mešašeng, go swana le ka nako yela ya Tente ya bodulo bja Morena.
11“Ke boletše le baprofeta, ka ba bontšha dipono tše dintši, ka ba ka botša setšhaba dipapišo ka bona. 12Batho ba Gileade ba dira tše kgopo, gomme ba tla bolawa. Kua Gilgale go direlwa dipoo dihlabelo; ke ka lebaka leo dialetare tša gona di tlago ba bjalo ka mekgobo ya maswika bolemeng.”
13
Jakobo o ile a tšhabela nageng ya Aramo mo a ilego a dišetša monna yo mongwe dihuswane, e le go šomela go hwetša mosadi. 14
Morena o ntšhitše Baisraele Egepeta ka moprofeta, a ba a ba hlokomela ka yena moprofeta. 15Baisraele ba galefišitše Morena gabohloko; o tla ba otlela go bolaya batho. Morena wa bona o tla ba otlela go mo goboša moo ga bona.


text:
Manta Ray
Mahlasedi a Manta
Leina la Lapa la Tlwaelo
Mahlasedi a Manta
Tše Dingwe ka Lapeng
Manta, Manta ya Atlantiki, Manta ya Pasifiki
Leina la tša Thutamahlale
Manta birostris
Bogolo
Go fihla dimitara tše 7
Boitšhupo
Mmele wo mogolo wa sebopego sa nkgokolo le maphefo a khutlotharo. Molomo ka pele. Maphegwana a hlapi a hlogong a thoko ga molomo. Mahlo a ka thoko ga hlogo. Mosela o mo telele go feta mmele. Ka tlwaelo ke la go fifala ka godimo le bošweu lefelong le ka fase, ka dinako tše dingwe di na le dipatšo godimo ga mpa. Dimanta tša boso gape di a diragala ka mawatleng a koral.
Tshedimošo ya Kakaretšo
Lapa la Myliobatidae le bopša ke 7 ya tša kakaretšo le 42 ya mehuta ya diphedi. Go na le mehuta ye mebedi ya diphedi tša Dimanta. Ye nngwe e hweditša ka mekekemong le ye ka go ye nngwe ye bbyane yeo e le go ya go falalas (M. birostris). Ke diphedi tšeo di tšhošetšwago. Di na le meno a sephaphathi ao a sego a go šomišwago go fepa.
Di bonwa ka mekekemong fao di le go gona go hlwekišwa ka mehuta ye e fapafapanego ya dihlapi, go swana le wrasse le hlapi ya lengeloi ya mopsa. E rata go tseba gomme e tla gahlantšha diketswana tšeo di emego. Di phaphaša mae ka gare ga mpa ya ye ngwe. 2-4 ya bafsa ba a tswalwa.
Phepo
Ke baji ba Mohlotlo. Dijo di akaretša plankton le hlapi ya melameetseng.
Phatlalatšo
E direga ka dithempheretšheng ka moka tša le mawatleng a borutho a lefase.
Mehuta ye e Tlwaelegilego
Manta ya mokekema
Manta alfredi
Manta ya mokekema
Manta alfredi
Manta ye kgoparara
Manta birostris


text:
121Maina a a latelago ke a baprista le a Balefi ba ba ilego ba boa bothopša le Serubabele, morwa wa Sealtiele, le Moprista yo Mogolo, Jeshua:2-7Baprista:
Seraya, Jeremia le Esra,
Amaria, Maluke le Hatushe,
Shekania, Rehume le Meremote,
Ido, Ginetoi le Abia,
Miamine, Maadia le Bilga,
Shemaya, Joyaribe le Jedaya,
Salu, Amoko, Hilkia le Jedaya.
Banna ba e be e le baetapele gare ga baprista ba gabobona mehleng ya Jeshua.8Balefi:
Banna ba ba latelago ba be ba hlokometše go tumiša Modimo ka dikopelo: Jeshua, Binui, Kadmiele, Sherebia, Juda le Matania.
9Bakbukia, Uni, le Balefi ba bangwe bjalo ka bona e be e le sehlopha sa go hlatlolana le bahlabeledi.
10Jeshua e bile tatagoJoyakime, Joyakime ya ba tatagoEliashibe, Eliashibe ya ba tatagoJoyada, 11Joyada ya ba tatagoJonathane, Jonathane ya ba tatagoJadua.
12-21Mehleng ya ge Joyakime e le Moprista yo Mogolo baprista ba ba latelago e be e le mantona a dikgorwana tša baprista:
22Dihlogo tša malapa a Balefi le a baprista di be di ngwadišitšwe mehleng ya Baprista ba Bagolo ba ba latelago: Eliashibe, Joyada, Johanane le Jadua. Go ngwadišwa moo go ile gwa fetšwa mola Dariose e le kgoši ya Persia.
23Eupša dihlogo tša malapa a Balefi di ile tša ngwadišwa ka dipukung tša ditaba tša mmušo go goma ka nako ya Johanane, setlogolo sa Eliashibe.
24Balefi ba be ba arotšwe dihlopha tše pedi. Sehlopha sa mathomo e be e le Hashabia, Sherebia, Jeshua, Binui12:24 Mohlomongwe go swanetše go balwa “Binui”. Lebelela Neh. 10:9 le 12:8. Seheberu se re “morwa wa”. le Kadmiele, ba e bego e le dihlogo tša Balefi. Sa bobedi e le Balefi ba bangwe. Dihlopha tše tše pedi di be di tumiša Modimo ebile di mo leboga ka go hlatlolana go ya ka ditaelo tša Kgoši Dafida, monna wa Modimo.
25Baleti ba masoro a dikgoro tša Tempele ba ba latelago ba be ba leta diphapoši tša go bolokela, tše di bego di le masorong a dikgoro tša Tempele: Matania, Bakbukia, Obadia, Meshulamo, Talmone le Akube.
26Banna ba ba phetše mehleng ya Joyakime, morwa wa Jeshua, le setlogolo sa Jotsadaka, le mehleng ya Mmušiši Nehemia le ya Esra, moprista le serutegi sa melao ya Modimo.
27E rile ge morako wa motse wa Jerusalema o kgakolwa, Balefi ba nyakwa gohle moo ba bego ba dula gona, ba tlišwa gore ba tle ba kgakole morako le ba bangwe ka lethabo ka dikoša tša tebogo le ka diletšo tša masenkana le diharepa le dikgapa. 28Malapa a baopedi ba Balefi a ile a kgobokana a etšwa metsaneng ye a bego a ikagetše yona go dikologa Jeruselema, le metsaneng ye e bego e le tikologong ya Netofa, 29le motseng wa Bethe-Gilgale le wa Geba le wa Asmabethe. 30Baprista le Balefi ba ile ba itlhwekiša, ba hlwekiša le setšhaba le masoro le morako wa motse.
31Ke ile ka nametša baetapele ba Juda morako, gomme ba hlokomela dihlopha tše pedi tše kgolo tša baopedi ge di dikologa motse di leboga Modimo.
Sehlopha sa mathomo se ile sa leba ka letsogong la go ja se sepela godimo ga morako go ya Lesorong la Sethobolong.12:31 “Lesorong la Sethobolong” Dihlopha tšeo tše pedi di be di tloga felong mo gongwe ka borwabodikela godimo ga morako, di leba mathomong a a fapanego go fihlela di kopana ka pele ga Tempele ka leboabohlabela bja motse. 32Joshaya o be a šetše baopedi morago, mme yena a latelwa ke seripa sa baetapele ba Juda. 33-35Bona ba be ba šetšwe morago ke baprista ba ba latelago ba ba letša diphala: Asaria, Esra, Meshulamo, Juda, Benjamene, Shemaya le Jeremia. Bao ba latelwa ke Sakaria, morwa wa Jonathane, le setlogolo sa Shemaya. Shemaya e be e le morwa wa Matania, Matania e le morwa wa Mikaya, Mikaya e le morwa wa Sakure, Sakure e le morwa wa Asafo. 36Yena o be a šetšwe morago ke ba kgorwana ya gabo, e lego Shemaya, Asarele, Milalai, Kilalai, Maai, Netanele, Juda le Hanani. Bona ba be ba letša diletšo tšela Kgoši Dafida, monna wa Modimo, a bego a laetše gore di letšwe. Esra, serutegi, o be a etile sehlopha se pele. 37Kua Lesorong la Mothopong ba hlatloga ka manamelo a go ya motseng wa Dafida, ba feta ka godimo ga mošate ka morotoga wo o yago morakong, ba ya Lesorong la Meetse ka bohlabela bja motse.
38Sehlopha sela se sengwe sa baopedi bao ba bego ba leboga Modimo sa leba ka letsogong la nngele se sepela godimo ga morako, gomme nna ka se šala morago ke na le seripa sa batho. Ra sepela ra feta Tora ya Dionto, ra fihla Morakong wa Phaphathi; 39go tloga moo ra yo feta Lesorong la Efraime le Lesorong le Letala12:39 “Lesorong le Letala” goba “Lesorong la Jeshana” le Lesorong la Dihlapi le Toreng ya Hananele le Toreng ya Lekgolo, ra yo fihla Lesorong la Dihuswane. Ra ema Lesorong la Baleti.
40Ka morago dihlopha tšela tše pedi tša baopedi tše di bego di leboga Modimo tša yo ema ka Tempeleng.
Ka ntle le baetapele bao ba bego ba le sehlopheng sa ka, 41re be re na le baprista ba ba latelago ba ba bego ba letša diphala: Eliakime, Maasea, Miniamine, Mikaya, Elioenai, Sakaria le Hanania; 42gomme ba be ba šetšwe morago ke Maasea, Shemaya, Eleasara, Usi, Johanane, Malkia, Elamo le Esere. Baopedi bao ba bego ba opedišwa ke Jisragia ba be ba hlabošitše mantšu kudu.
43Mohlang woo go ile gwa dirwa dihlabelo tše dintši, gomme batho ba thaba ka gobane Modimo o be a ba thabišitše kudu. Basadi le bana le bona ba be ba thabile, gomme megobo ya bona e kwagala kgole.
44Matšatšing ao go ile gwa bewa banna ba go hlokomela diphapoši tša go bolokela dikabelo tša Tempele, gotee le dikarolo tša lesome le dithakangwaga tša mabele le tša dikenywa. Banna bao ba be ba swanetše go bea dikabelo tša go tšwa ka mašemong a metse tše di bego di fiwa baprista le Balefi go ya ka melao ya Modimo ka moo diphapošing tšeo. Batho ba naga ya Juda ba ntšha dikabelo ka mafolofolo, ka gobane ba be ba thabile ka ge baprista le Balefi ba be ba dira mediro ya bona gabotse. 45
26:12
Baprista le Balefi ba be ba swara ditirelo tša tlhwekišo le ditirelo tše dingwe tše di bego di laetšwe ke Modimo. Baopedi ba ka Tempeleng le baleti ba masoro a dikgoro tša Tempele le bona ba be ba dira mešomo ya bona go ya ka ditaelo tša Kgoši Dafida le tša Solomone, morwagwe. 46Le kgale, mehleng ya Kgoši Dafida le Asafo, go be go na le baopediši ba dikoša tša go tumiša le go leboga Modimo. 47Mehleng ya Serubabele le mehleng ya Nehemia, Baisraele ka moka ba be ba ntšha dikabelo letšatši le lengwe le le lengwe, e le tša go fepa baopedi le baleti ba masoro a dikgoro tša Tempele. Batho ba be ba ntšhetša Balefi dikabelo tše dikgethwa, gomme Balefi bona ba di abelana le baprista.


text:
41Banabešo, ke fetša ka go re re le rutile ka mo le swanetšego go phela ka gona le kgahla Modimo. Ke ka mo le bego le ntše le phela ka gona. Gomme bjale re le kgopela re le tutuetša legatong la Morena Jesu gore le iteke le go feta. 2Gobane ditaelo tše re le filego tšona di etšwa go Morena Jesu le a di tseba. 3Se Modimo a se ratago ke gore le be ba bakgethwa, le ile bohlola. 4Yo mongwe le yo mongwe wa lena a tsebe go nyala mosadi wa gagwe4:4 “go nyala mosadi wa gagwe” goba “go itshwara ditumong tša gagwe” ka mokgwa wo mokgethwa wo o hlomphegago, 5e sego go laolwa ke phišego ye mpe basading, go swana le baditšhaba ba ba sa tsebego Modimo. 6Mo tabeng ye go se be le yo a fošetšago modumedikayena, le ge e le go mo hlalefetša, gobane bjalo ka ge re ile ra le botša pele re tiišitše, Morena ke mootli wa bohle ba ba dirago tše dibjalo. 7Modimo ga se a re biletša go phela ka bohlola, o re bileditše go phela re le ba bakgethwa. 8Ka gona, yo a nyatšago taelo ye ga a nyatše motho, o nyatša Modimo yo a le fago Moya wa gagwe wo Mokgethwa.
9Ge e le mabapi le go rata modumedikawena, ga se taba ye nka hlwago ke le ngwalela yona, gobane lena ka noši le laetšwe ke Modimo gore le ratane. 10Gomme gabotse le phedišana le badumedikalena bohle ba Matsedonia yohle ka yona tsela yeo. Gomme, banabešo, re le tutuetša gore le iteke le go feta. 11Sa lena e be go rata go phela ka khutšo, go se tsenatsene tša bangwe, le go itirela ka tša lena diatla, bjalo ka ge re ile ra le laya. 12Ka tsela yeo le tla itlhomphiša ba e sego badumedi, le gona le ka se ikanye motho gore a le fe tše le di hlokago.
13Banabešo, re rata ge le tseba gabotse tša ba ba ithobaletšego, gore le tle le se ke la hlokofala, la etša ba ba se nago kholofelo. 14Rena, ka ge re dumela gore Jesu o ile a hwa a ba a tsoga, re dumela gore le ba ba ithobaletšego ba dumela go yena, Modimo o tla ba iša go Jesu.
15
Se ke tlilogo le botša sona ke molaetša wa Morena: Rena ba re tlago ba re sa phela ge Morena a etla, re ka se thake pele ba ba ithobaletšego. 16Morena ka sebele o tla theoga legodimong ge go hlabja mokgoši le mokgolokwane wa morongwa yo mogolo, ge go letšwa phala ya Modimo. Bao ba hwilego ba dumela go Kriste ba tla tsoga pele, 17gwa tlo latela rena re tla bego re sa phela, ra rotošwa le bona ka maru go yo gahlanetša Morena lefaufaung. Ke ka mo re tlago dula re na le Morena. 18Ka fao, beanang pelo ka mantšu a.


text:
121Morena o file Moshe melawana ye 2ya Baisraele. Ge mosadi a ka belega ngwana wa mošemane, o tšhilafala matšatši a a šupago, go no swana le ge a tšhilafala ge a bone kgwedi. 3
Luk. 2:21
Ka letšatši la seswai ngwana yoo a bolotšwe. 4Go tla feta matšatši a mangwe a masome a mararo le metšo ye meraro gore mmagwe a hlweke ka ge a tšwele madi; a se ke a kgwatha selo se sekgethwa goba a tsena ka Tenteng ye kgethwa go fihlela ge nako ya gagwe ya go hlwekišwa e fetile.
5Ge mosadi a ka belega ngwana wa mosetsana, o tšhilafala matšatši a lesome le a mane, go no swana le ge a tšhilafala ge a bone kgwedi. Go tla feta matšatši a mangwe a masome a a selelago le metšo ye e selelago gore a hlweke ka ge a tšwele madi.
6Ge mosadi a belege ngwana wa mošemane goba wa mosetsana mme nako ya go hlwekišwa ga gagwe e fetile, a tliše kwanyana ya ngwaga o tee go moprista mojakong wa Tente ya bodulo bja Morena e le sehlabelo sa go tšhungwa ka moka; a tliše le leeba goba mokuru e le sehlabelo sa tshwarelo ya dibe. 7Moprista a direle Morena sehlabelo seo sa mosadi yoo mme a mmoelanye le yena; ke moo a tlago ba a hlwekišitšwe ka ge a be a tšwele madi. 8Seo ke se mosadi a swanetšego go se dira ge a seno belega.
9
Ge mosadi a se ne kwanyana, a tliše mekuru ye mebedi goba maeba a mabedi, le lengwe e be la sehlabelo sa go tšhungwa ka moka, mme le lengwe e be la sehlabelo sa tshwarelo ya dibe, gomme moprista a mmoelanye le Morena, mme o tla hlweka.


text:
41Ka gona, banabešo ba ke le ratago gape ke le hlolosetšego, lena le nthabišago mme ke ikgantšhago ka lena, le eme le tiile le le ba Morena, lena barategi.
2Wena Efodia le wena Sintige, ke a le kgothatša, le kwane Moreneng. 3Le wena modirikanna yo a botegago, ke go kgopela gore o thuše basadi bao; ba be ba katanela go nthuša go bega Ebangedi gotee le Klemense le badirikanna ba bangwe bao maina a bona a lego ka pukung ya ba ba phelago.
4Thabang ka mehla le le ba Morena. Ke a boeletša, ke re thabang!
5Ebang ba botho go yo mongwe le yo mongwe. Morena o kgauswi le go tla. 6Le se balabale ka selo; sengwe le sengwe se le se nyakago le se kgopele go Modimo ka moya wa thapelo le tebogo. 7Ke mo Modimo a tlago le phefiša go ja pelo le go tshwenyega le le ba Kriste Jesu, mo e lego gore ga go motho yo a kago kwešiša.
8Banabešo, ke fetša ka gore le dule le nagana fela ka tšohle tše e lego tša nnete, tšohle tše di tumišegago, tšohle tše e lego tša go loka, tšohle tše di hlwekilego, tšohle tše di kgahlišago, tšohle tše di dirago gore motho a retwe – a ke re tšohle tše di dirago gore motho e be mothomotho mme a tumišwe ke batho – tšeo ke tšona tše le swanetšego go dula le di nagana. 9Le dire tše le ithutilego tšona go nna le tše le di amogetšego go nna, e ka ba tše le kwelego ke di bolela goba ke di dira. Gomme Modimo yo a re fago khutšo o tla ba le lena.
10Ka ge ke le wa Morena, ke thabile kudu ge ke lemoga gore ka morago ga nako ye telele ka mokgwa wo le sa nkgopola. E se gore ke re le kile la ntebala – se le bego le se hloka ke sebaka. 11Ge ke realo ga se gore ke ipega mohlako, gobane ke ithutile go kgotsofala ka se ke nago le sona. 12Mohlako ke a o tseba, bohumi le bjona ke a bo tseba. Ke itlwaeditše tšohle, e ka ba go khora goba go bolawa ke tlala, go tlalelwa ke dilo goba go di hloka. 13Tšohle ke di kgona ka maatla ao Kriste a mphago ona.
14Fela le dirile gabotse ge le nkimolotše mathata a ka. 15
Gomme lena Bafilipi, le a tseba gore mola ke tloga moo Matsedonia mathomong a modiro wa ka wa go bega Ebangedi ga se gwa ka gwa ba le phuthego ye nngwe ya go nthuša ditšheleteng tša go tsena le tša go tšwa, ntle le lena. 16
Mola ke le motseng wa Thesalonika le gona le nthometše tše ke bego ke di hloka, la ba la boeletša. 17Ge ke realo ga se gore ke dio nyaka go amogela dimpho; gagolo se ke se nyakago ke gore go holega ga lena go oketšege. 18
Bjale ge, tšohle tše le nthometšego tšona ke di amogetše, gomme ebile ke hwetša di ntlaletše. Ke di tlišeditšwe ke Ephafroditose, gomme bjale ke na le tšohle tše ke bego ke di hloka. Tšona ke bona e le sehlabelo se se amogelegago go Modimo mme se mo kgahlago e le seorelo sa go nkga bose. 19Gomme Modimo wa ka o tla le fa tšohle tše le di hlokago, go ya ka lehumo le legolo le a nago le lona ka Kriste Jesu. 20A go tumišwe yena Modimo Tatagorena go ya go ile! Amene.
21Le dumediše badumedi bohle ba Kriste Jesu. Badumedi ba ke nago le bona mo ba re le dumele. 22Badumedi bohle ba a le dumediša, gagolo ba lapa la Kesare.
23Morena wa rena, Jesu Kriste, a le gaugele bohle.


text:
201“Mmušo wa Modimo o ka swantšhwa ka mongserapa yo a kilego a tloga e sa le ka meso go yo thwala banna ba go tlo šoma ka serapeng sa gagwe sa merara. 2Ya re ge a seno kwana le bašomi ka tefo ya mehleng, e lego papetlana ya silibera20:2 “papetlana ya silibera” E be e le mogolo wa letšatši wa mošomi. ka letšatši, a ba romela go yo šoma ka serapeng sa gagwe sa merara. 3A tloga gape ka nako ya senyane mosong, a ya lepatlelong la motse, gomme a bona banna ba bangwe ba eme fao ba sa dire selo. 4A re go bona: ‘Le lena sepelang le yo šoma ka serapeng sa ka; ke tla le lefa ka mo go lebanego.’ Gomme ba ya. 5A tloga gape ka nako ya lesome le metšo ye mebedi le ka nako ya boraro mathapama a dira ka wona mokgwa woo. 6Ge a boelela ka nako ye e ka bago ya bohlano mathapama a hwetša banna ba bangwe ba eme. A ba botšiša a re: ‘Le reng le hlwele letšatši ka moka le eme fa le sa dire selo?’ 7Bona ba mo fetola ba re: ‘Ke ka gobane ga se ra thwalwa ke motho.’ Yena a re go bona: ‘Le lena sepelang le yo šoma ka serapeng sa ka sa merara.’
8
Doit. 24:15
“Ka phirimane mongserapa a laela molebeledi wa bašomedi ba gagwe a re: ‘Bitša bašomedi ba ka o ba fe meputso ya bona. O thome ka bale ba go thwalwa morago, o feleletše ka bale ba go thwalwa pele.’ 9Bale ba go thwalwa ka nako ya bohlano mathapama mongwe le mongwe wa bona a lefša papetlana ya silibera. 10Ge go etla bale ba go thwalwa pele ba gopola gore ba tlilo putswa go feta fao; eupša le bona mongwe le mongwe a fiwa papetlana ya silibera. 11Ge ba e tšea ba e galala go mothwadi wa bona ba re: 12‘Banna ba ba go thwalwa morago ba šomile iri e tee fela, mola rena re šomile letšatši ka moka re tšhungwa ke phišo ya lona; eupša o ba lefile go lekana le rena!’
13“Mongserapa a fetola yo mongwe wa bona a re: ‘Mogwera, ga ke go hlalefetše. Ga ke re o kwane le nna ka papetlana e tee ya silibera? 14Tšea tšhelete ya gago o sepele. Gape yo wa go thwalwa morago ke rata go mo lefa go lekana le wena. 15Kgane ga gwa ntshwanela go dira se ke se ratago ka se e lego sa ka, goba o ntomolela mahlo ka gobane ke lokile?’ ”
16
Mar. 10:31
Luk. 13:30
Jesu a feleletša ka go re: “Seo se šupa gore ba mafelelo e tla ba ba mathomo, gomme ba mathomo ya ba ba mafelelo.”
17Ge ba le leetong la go ya Jerusalema, Jesu a biletša barutiwa ba gagwe ba lesome le metšo ye mebedi ka thoko, gomme a bolela le bona ba ntše ba swere tsela a re: 18“Theeletšang, re rotogela Jerusalema moo Morwamotho a tlago gafelwa go baprista ba bagolo le boramangwalo, mme bona ba mo ahlolela lehu. 19Ba tla mo gafela go baditšhaba ba ba tlago mo kwera, ba mo otla ka tshelane, ba mmapola sefapanong; eupša ka letšatši la boraro Modimo o tla mo tsoša bahung.”
20Ya ba mosadi wa Sebediose o batamela Jesu a na le barwa ba gagwe, a khunama pele ga gagwe a na le se a nyakago go mo kgopela sona.
21Jesu a mmotšiša a re: “O nyakang?”
Yena a mo fetola a re: “Nke o nkholofetše gore barwa ba ba ka ba babedi ba tla dula kgauswi le wena mohla o le Kgoši, mongwe ka letsogong la go ja, mongwe ka go la nngele.”
22Jesu a botša barwa bao a re: “Ga le tsebe se le se kgopelago. Kgane le ka kgona go meletša ditlaišo tša go swana le tše ke yogo tlaišwa ka tšona kgauswinyana?”
Ba mo fetola ba re: “Ee, re ka kgona.”
23Jesu a re go bona: “Go tlaišwa bjalo ka nna gona le tla tlaišwa, eupša ge e le go dula ka letsogong la ka la go ja le ka go la nngele ga se taba ye e laolwago ke nna; go lebane bao ba go lokišeditšwego ke Tate.”
24Ge barutiwa ba bangwe ba lesome ba ekwa taba yeo ba befelelwa banna bao ba babedi. 25
Ka gona Jesu a ba bitša ka moka, a re go bona: “Le a tseba gore babuši ba ditšhaba tša lefase ba a di gatelela, baetapele ba tšona sa bona ke go di buša ka sehlogo. 26
Mar. 9:35
Luk. 22:26
Lena go lena go se ke gwa ba bjalo. Yo a nyakago go ba yo mogolo mo go lena e swanetše go ba mohlanka wa lena, 27le yo a nyakago go ba mohlomphegi mo go lena e swanetše go ba lekgoba la lena – 28go swana le Morwamotho yo a sego a tlela go hlankelwa, eupša a tletšego go hlankela batho le go ikgafela go bolawa, gore e be seloba sa ba bantši.”
29Ge Jesu le barutiwa ba gagwe ba tloga Jeriko lešaba le legolo le ile la mo latela. 30Banna ba babedi ba difofu ba ba bego ba dutše ka thoko ga tsela ba kwa gore Jesu o a feta. Ka gona ba goa ba re: “Morena, Morwa wa Dafida, re šokele!”
31Lešaba la ba kgalema la ba botša gore ba homole. Eupša ba goa le go feta pele ba re: “Morena, Morwa wa Dafida, re šokele!”
32Jesu a ema, a ba bitša. A ba botšiša a re: “Le nyaka gore ke le direle eng?”
33Bona ba re: “Morena, re kgopela gore o re foufolle!”
34Jesu a ba kwela bohloko, a ba kgwatha mahlo; ba napa ba boela ba bona, gomme ba mo latela.


text:
This story is available in English, IsiXhosa, IsiZulu, Afrikaans, and Sesotho.
***
Labohlano e be e dula e le letšatši le legolo la “Kabo ya Difoka tša Dinaledi”.
Go fihla ga bjale, Thoko o hweditše naledi e serolane ka dipalo, naledi ye hubedu ka ge mongwalo wa gagwe o hlwekile le naledi ye talalerata ka ge a na le “diatla tša go hlweka”. Dinaledi tše talamorogo e be e le tša go thuša Mdi McKensie go rwala mokotla wa gagwe o mogolo go tšwa sefatanageng sa gagwe go ya phaphošing ya borutelo. O hweditše naledi ya gauta ka go bala. Dinaledi tša gauta di a kgahliša!
Dinaledi ka mehla di be di abiwa pele tšhipi ya sekolo e lla le pele bohle ba ka kitimela ntle go bommagobona, botatagobona, bokoko ba bona, goba bommane ba bona lepatlelong la go bapalela. Bohle, ntle le Thoko, ka ge a be a dula kgauswi gomme a sepela ka maoto go ya gae. Thoko o be a dula le mmagwe ka morago ga lebenkele la koko’agwe mo go rokwago diaparo.
Ka Labohlano go bile bose ka gobane Thoko o bile le tšhelete ya go reka sa bose ge a le tseleng ya go ya gae. Labohlano leo e bile Labohlano la mahlatse ka go fetiša go Thoko ka gobane o fihlile mo go phakiwago difatanaga ka nako go thuša Mdi McKensie go mo rwalela mokotla wa gagwe o mogolo go ya phapošing ya borutelo. Mo gongwe o tla thopa naledi ye talamorogo. Efela go ka ba kaone ge a ka hwetša naledi ya gauta.
Moragonyana Thoko o itekile kudu ka go bala – go bala ka tlhagišo, go ema ka morago ga fegelwana le go ema mo go lego khutlo gore a heme. Yo a badilego bokaonekaone ke Brendan, yoo bana ba mmitšago “Mahlo a megabaru” ka ge a badile dipuku tše dintši kudu.
Thoko o ile a thuša Mdi McKensie go aba matlakalatšhomo. Letlakalatšhomo la Labohlano le be le bolela ka nako – gomme go Thoko nako e be e nanya. Ge go be go kgonega o be a ka sepetša manaka a dišupanako ka moka ka lebelo tše di thadilwego gomme a emiša ka Nako ya Kabo ya Difoka tša Dinaledi! Ge go be go opelwa o be a fela pelo ya gore ba fihle mothalading wa mafelelo wa koša ye mpsha. Go be go le bohloko go emela Kabo ya Difoka tša Dinaledi.
Pakanathuto ya mafelelo sekolong, go be go sa dirwe selo, ka fao Thoko o ile a akanyetša go bala. Ge a dutše a bala, o ile a lebala ka ga nako – o thomile ka puku e tee gomme ya latelwa ke ye nngwe gwa latela ye nngwe gape. Ka nako ye a fetša go tsenya dithaetlele lenaneong la gagwe la go bala, ke ge Mdi McKensie a thoma go bolela maina a bao ba thopilego dinaledi.
Shane, Rhapelang, Corne le Taitum ka moka ba hweditše dinaledi tše diserolwane. Gift, Gaswin, Aydon, Chleo le Kay-Lee ba hweditše dinaledi tše dihubedu. Roche, Shaunique le Miscka ba hweditše dinaledi tše ditalamorogo. Dana Rose yo a kgonnego go hlapa sebenyane se se talamorogo menwaneng ya gagwe ya diatla ka nako ya go khutša, o hweditše naledi ye talalerata. Thoko o ile a kwa leina la gagwe le bitšwa.
“Thoko le Brendan”, gwa tsebiša Mdi McKensie, a lebeletše mananeo a go bala. Brendan o badile dipuku tše hlano gomme Thoko o badile tše tshela! O kwele eke o tla nyaoga ka lethabo ge Mdi McKensie a bea naledi ya gauta phatleng ya gagwe.
“Kweteng – kweteng!” gwa lla tšhipi ya sekolo gomme Thoko a kitima ka lebelo a etšwa ka keiti ya sekolo. O be a fela pelo ya go bontšha Mmagwe le Koko’agwe naledi ya gagwe ya gauta. Ge a fihla fao Mdi Ismail a rekišago dikokisana tša go ba le sepaese gona, ke ge sefahlego sa gagwe se šetše se fiša ka lebaka la go kitima. Morwedi wa Mdi Ismail o monnyane, Sharifa, o be a itira eke ke yena Mdilokomedi wa lebenkele. O ile a fa Thoko kokisana ya sepaese e le ka gare ga mokotla wa pampiri gomme a myemyela ka lethabo. “Ke a leboga,” a realo Thoko gomme a kitima.
“Mma! Koko!” a goelela, a bile a tsena ka lebati la ka pele, “Lebelelang gore ke hweditše eng?”
Koko’agwe o ile a lebelela a be a roka gomme Mmagwe a nyarela go tšwa khutlong.
“Dumela, Thoko!” ba dumediša. “Go bile bjang sekolong?”
“Lebelelang!” a realo Thoko. Mmagwe le Kokoagwe ba ile ba lebelela ge Thoko a šupa phatleng ya gagwe.
“Re lebelele eng, Thoko?” gwa botšiša Koko.
“Naledi ya ka ya gauta!” gwa fetola Thoko ka go fela pelo.
“Naledi ya gauta ye efe?” gwa botšiša Mmagwe.
“Ye,” a realo Thoko, a šupa phatleng ka monwana. O kwele a swara letlalo la boreledi! Naledi ya gauta e be se gona! Thoko o ile a lla ge a be a le gare a hlaloša ka moo a hweditšego naledi ya gauta ka go bala.
“O e bone neng la mafelelo?” gwa botšiša Mmagwe.
“Sekolong,” gwa fetola Thoko.
“Ka morago ga sekolo o dirile eng?” gwa botšiša Koko’agwe. Thoko o ile a hlaloša ka ga leeto la gagwe la go boa sekolong gomme a bolela a lla.
“Naledi ye ke ya pampiri,” a realo Mmagwe. Ga go bjalo. E be e le naledi ye kgethegilego kudu ya gauta.
“Iphumule mekgogo gomme re tla ya go lebelela naledi ya gago ya gauta,” a realo Koko’agwe.
Koko’agwe o ile a thuša Thoko go lota mehlala ya gagwe go dikologa khutlo le mo tseleng ya go boela sekolong. Ba hweditše naledi ya Thoko ya gauta lefelong la go rekiša dikokisana la Mdi Ismail − e kgomaretše phatleng ya morwedi wa Mdi Ismail yo monnyane! Mdi Ismail o rile go kwa taba ya Thoko ya manyami a re, “Sharifa moratiwa, naledi ya gauta ye o e topilego ke ya Thoko.” Sharifa o be a šetše a thomile go rata naledi ya Thoko ya gauta. Mdi Ismail o rile ge a leka go e kgoromolla, a lla kudu ka fao bafeti ba tsela ba ilego ba gopola gore o a bolawa.
Koko’agwe o ile a retologela go Thoko. “Sharifa e sale yo monnyane kudu go ka kwešiša gore go phetha toka ke eng. Efela wena o yo mogolo o swanetše go kwešiša. Mo fe naledi ya gago ya gauta,” a realo. Thoko o ile a gopodišiša sebakanyana. Dikhutlo tša naledi ya gauta di be di phuthegile, gomme e bonala eke e ka wa gape. “Go lokile,” a realo Thoko, “Sharifa a ka e tšea.” Efela ka teng, o be a sa nyamile. Ga go bonolo go thopa dinaledi tša gauta.
Ka nako ya go robala, Koko’agwe o ile a tlišetša Thoko sengwe se se kgethegilego se a mo diretšego sona – sepatišetšamoriri sa go ba le naledi ya gauta ya go bekenya. “Ke ka gobane o le sebadi se hlwahlwa,” a realo Koko’agwe. Morago o ile a atla Thoko phatleng a hebaheba, “Ke ka gobane o le mosetsana wa go loka wa go šomiša monagano.” Thoko o ile a swara phatla ya gagwe a nagana gannyane gomme a ya go robala: “Dinaledi tša gauta di menagana dikhutlo gomme tša wa. Go atla ke selo sa go ya go ile!”
***
‘A gold star and a kiss for Thoko’ was a story especially written for World Read Aloud Day 2013 by one of South Africa’s best-known children’s authors and illustrators, Niki Daly. For more children’s stories, literacy tips and information, visit the Nal’ibali Reading-for-Enjoyment Campaign at www.nalibali.org or www.nalibali.mobi.


text:
Phumla le mokgekolo
Kgalekgale, mokgekolo yo mongwe o be a dula a le tee kgauswi le ntlhora ya thaba ye telele ka godimo ga motse.
Batho bohle mo motseng ba be ba mo tšhaba. Ba be ba mmitša “Moloi”.
Ka letšatši le lengwe mosetsanyana wa go bitšwa Phumla o ile a ya go topelela medu ya nageng le mešunkwane thabeng.
Ka pejana, maru a ile a thiba, gomme pula ya na ka nakwana.
Phumla o tsebile gore o swanetše go hwetša lefelo la go khuta, efela lefelo le tee fela leo le bego le le gona e be e le mokutwana wa mokgekolo…


text:
Peter Magubane ke modiri wa bokgabo ka lens gomme ga botse o tloga a hweditše botumo bja boditšhabatšhaba. Bokgoni bja Peter bo šomišitšwe go tsebišo go babogedi ka bopharang le rekoto ye e makatšago ya seo se diragetšego ka nageng ye botse eupša manyami ye e kgaoganego ka go phatlalatša ga dikgaruru tša go tloga ka 16 Phupu1976.
Go tloga fao mathata ka nageng ya rena a tibile gomme re bokgole bja tedu le mathata. Peter o re fa ka moka ga rena sebaka sa go lemoga gore se ka fao mohlomongwe re ka šišinywa go tšea magato a re ka a kgonago go thuša go kgaoganya kgethologanyo le go netefatša gore ditiragalo tša go swana le tše di tšerogo ke dilense tša Peter Magubane ga di ka se sa bušeletšwa gape le gape ka nageng ya rena. Šomela toka gomme šomela khutšo.


text:
Aforika Borwa e ikgogomoša ka mahumo a setšo a go fapafapana le ditlwaelo. Le ge e le gore ditlwaelo tše dingwe tša setšo di tlogetšwe, tše dingwe di sa bopa karolo ye bohlokwa ya maphelo a rena a letšatši le letšatši, gantšhi go hlakana ye nngwe le ye nngwe le dilo tša sebjalebjale go laetša tiragalo ya maemo a go gahlana gomme a sa bolele se tee ya go makatša ya kgale le tše mpsha.
Peter Magubane, yo a nago le seabe sa maleba mo go ageng bobega ditaba bja botšea diswantšho go feta mengwaga some ye mene ye e fetilego, o šomišitše ditalente tša gagwe bjalo ka motšea diswantšho go ngwadiša letlotlo le la naga ya setšhaba sa rena le go e rekotela le meloko ye e tlago . Ke hlomphilwe go fiwa sebaka se sa go ba le seabe se se nnyane go leka tša maithomelo.
NELSON MANDELA
Mopresidente
Repabliki ya Aforika Borwa


text:
Sereto sa Bakone ba Disegoane***
Re Bakone babina phuthi Baphuthi baswana Ke ba ga Disegoane tša Mokadi,
Re ba Molepane ‘a Kobodi Wa Maruatona ‘a tšhwene Wa maru ‘a pula maru maswana Re bowa bokone
Lephate la moriana kabu La Mahlako marapa maepelwa malewa ke mohlwa Dithetho go bola lehlaka le lemaboroboro
Re ba seolo sa mmakgano ‘a hlakeng Ba hlakanoka le lemaboroboro
Leo le dulago monope mathakga Kamoka nong tšohle di a dula
Re balla ba mmašoahlane ‘a šoahla
Ba rego šoahlane le emetšeng mo Rare re emetše go gapa mehlape ya banna bangwe
Ga gešu nate e lomile ngwetše sebopo ya bapola mokaka
Bjale ka namane ‘a kgomo Nna ga gešu bokoni gase golelele re hloka baiši
Bare letšatši ge le hlaba ka bodikela le a ntsheleka
Le hlogamela digama tema teng… Re tšhaba baditi


text:
Pherekgong
Pherekgong goba Janaware ke kgwedi ya pele ya ngwaga Tšhupamabakeng ya Gregorian. Pherekgong ke ye nngwe ya dikgwedi tše šupa tša go ba le matšatši a masometharotee (31).
Letšatši la pele kgweding ya Pherekgong le tsebja bjalo ka Letšatši la mathomo la ngwaga.
Maemo a boso kgweding ya PherekgongEdit
Ka kakaretšo, ye ke kgwedi ye e tonyago kudu karolonog ya ka godimo ya lefase (Northern Hemisphere), mola karolong ya tlase ya lefase (Southern Hemisphere) e le kgwedi ye e fišago.
Matšatši kgweding ya PherekgongEdit
Ngwageng wa go tlwaelega, Pherekgong e thoma letšatšibekeng le le swanago le la Diphalane. Mohlala, ge letšatši la pele la Pherekgong e le Labobedi, Diphalane le yona e tla thoma ka Labobedi, gomme bobedi di fela letšatšibekeng le le swanago ka ge di na le matšatši a masometharotee. Le ge Pherekgong e sa thome letšatšibekeng la go swana le la Dibokwane, dikgwedi tše pedi tše di fela ka letšatšibeke le le swanago. Ka gona Pherekgong, Dibokwane le Diphalane di fela ka letšatšibeke le le swanago.


text:
CompetitionActions
- ${title}
Competition
Ithopele R5000
Re go fa monyetla wa go thopa R5000 ‘tšatši ka ‘tšatši ge o abelana ka kanegelo ya ka moo setšhaba sa geno se šomišanago gore se kgone go phela kaone mmogo.
O tshepa setšhaba sa geno go netefatša gore dilo ka moka di tlo sepela gabotse, go no swana le ka moo o tshepago Grand-Pa headache powders go go thuša go okobatša/fodiša dihlabi tše sa reng selo go iša go tša magareng tše di bakwago ke hlogo le leino le opago, mekgohlwane le mpshikela. Beke ka moka go Thobela FM, re go fa monyetla wa go thopa R5000 ‘tšatši ka ‘tšatši ge o abelana ka kanegelo ya ka moo setšhaba sa geno se šomišanago gore se kgone go phela kaone mmogo. Go tsenela le go abelana ka kanegelo ya gago, SMSa “Grandpa” le kanegelo ya gago go 45849. Grand-Pa, e na le mengwaga ya go feta 100 e tshepša. Go Mabaka le Dipeelo.
ADVERTISEMENT


text:
Kgalekgale go be go na le pudi yeo e bego e dula Transkei. Ngwaga o mongwe le o mongwe pudi ye e be e eya mebotong dikgwedi tša mathomo tša selemo. E ile fao ka ge go be go na le dijo tše dintši gomme e eja ka fao e ratago.
Selemo se sengwe e ile ya ya mebotong. E be e sepela tseleng gomme gateetee, gwa ema lepogo le legolo kudu pele ga yona.
“Dumela, Mtšana Pudi,” la realo lepogo. “O ya kae?”
“Ee, Mna Lepogo,” gwa fetola pudi e thuthumela go tloga hlogong go fihla monwaneng wa leoto, “Ke ya mebotong go yo ja dijo tša bose.”
“Agaa,” la realo lepogo. “Ke go kwela bohloko, efela le nna ke swerwe ke tlala. Bjalo, ke manyami ga o na mo o tlo yago! Ke tla goja gona bjale, gona fa!”
“Aowa, Mna Lepogo,” pudi ya realo. “O se dire seo. Aowa, aowa, aowa! O se ke wa ntša gona bjale. Ema ke none pele. Ema selemo se fete. Ka nako yeo ke tla be ke nonne gomme o tlo ja dijo tše dintši.
“Mmmm,” la realo lepogo. “Ke kgopolo ye botse yeo. Go lokile, nka se goje gona bjale, ge o tshephiša gore o tlo boa o kopana le nna gona fa lefelong le.”
Gomme pudi ya go tšhoga ya dira tshephišo gomme ya sepela. E rile go fihla mebotong ya lebala ka lepogo. Selemo sohle e be e eja dimela tše ditalamorogo tša botse mebotong. Mafelelong a selemo ke ge e le botse e nonne. Nako ya gore e tloge mebotong e boele gae ya fihla ka pela.
E rile ge e thoma go boela gae ya gopola se e se tshephišitšego lepogo. Letšhogo la oketšega ka kgato ye nngwe le ye nngwe ye e e tšeago. Ka pejana ya fihla lefelong leo e kwanego le lepogo gore ba tlo kopana gona.
“Ke tla dira bjang?” ya realo e bolelela godimo.
Ka nako yeo mmutla wa tšwelela o tshelatshela gomme wa e dumediša.
“Dumela, Mtšana Pudi,” wa realo. “O lebelelega o phetše gabotse ebile o nonne. Efela o reng o nyamile ka letšatši le lebotse bjalo?”
“Ijoo, Buti Mmutla,” pudi ya realo, “taba ya ka e a nyamiša. Ge ke etla mo mathomong a selemo ke ile ka kopana le lepogo le legolo. Le rile le nyaka go ntša. Ke le kgopetše gore le seke la ntša le eme go fihlela ke nona. Ke rile le eme go fihla ge selemo se fela mola ke jele dijo tše di bose mo
mebotong.”
“La reng?” gwa botšiša mmutla.
“Le dumetše go ema,” pudi ya realo, “gomme la re ke kopane le lona lefelong lona lela. Bjale ke batametše lefelo la gona gomme ke a tseba gore ge le ka mpona, le tlo ntša!” Gomme pudi ya rothiša megokgo.
“Nna ruri! O hlomola pelo!” wa realo mmutla. “Ke taba ye bohloko. Efela thaba. Ke na le leano. E tlogelele nna yeo. Ema mo.”
Mmutla wa kitimela gae ka lebelo. O ile wa apara diaparo tše dibotsebotse. O apare lephephe la go ba le lefofa le lengina le tee le letelele la go bekenya. Wa tšea letlakala la pampiri, le pene, le salanyana, gomme wa kitimela morago go pudi.
O rile go fihla go pudi, wa bofelela sala mokokotlong wa yona gomme wa e namela ka mo o ka rego ka pere. Mafelelong ba fihla fao pudi e swanetšego go kopana le lepogo. Lepogo le be le eme gare ga tsela.
“O mang?” mmutla a botšiša. “O dira eng fa?”
“Ke nna Mna Lepogo, ke emetše goja Mtšana Pudi,” la realo lepogo ka pefelo. “Re kwane. Mpotše gore o mang gabotsebotse?”
“Ke Mna Mmutla. Ke romilwe morerong wa go kgethega ke rongwa ke Kgošikgolo Singewe wa mmušo wo mogologolo wa bohle Afrika. O rile ke kgoboketše matlalo a mapogo a lesome e be mpho ya mosadi wa gagwe yo moswa. Ke bile mahlatse ka kopana le wena. Letlalo la gago le tlo
thuša kudu.”
Mmutla wa tlogela go bolela gomme wa tšea pene le pampiri wa ngwala, Le tee le legolo kudu … Gomme wa ema wa lebelela lepogo.
Lepogo le tšhošitšwe ke seo le se kwelego gomme la retologa la tšhaba.
Pudi ya thaba kudu gomme ya leboga mmutla gore o e phološitše. Mmutla le pudi tša tšea ditsela tša go fapana. Ka moka tša ya magaeng a tšona. E be e thabile kudukudu, gomme e nonne kudukudu, le go feta pele


text:
Dihlare tša bongaka tša setšo sa setšhaba sa MaZulu di na le tlholego ya go tšwa kgolo gomme tirišo ya tšona ya lehono e fetogile nnyane lebakeng la mengwagangwaga.
Mazulu ba dira pharologano magareng ga dihlare tsa setso (inyanga yokwelapha), tšeo mošomo wa tšona a go sepetša dihlare tša go tšwa go dimela le diphoofolo, le ngaka ya setšo (inyanga yokubhula), yo a nkgelago goba a hlolago dingongorego ka go diriša marapo, dikgopa, dipeu le dilo tše dingwe.
Ngaka ya setšo dira dilo tše ka gare ga sebjana se kgethegilego gomme o di konopela mo mmeteng go swana le dice, gomme ka tsela yeo o kgona go ba mathata a motho.
Go na le magoro a mangwe a mabedi a dingaka: isangoma ke lelopo yoo a ka kgonago go ikopanya le digalagala tša badimo gomme gomme o kgona le go laetše dihlare go ya ka tumelelana ya bona, gomme e be ba di hwetšwa go tšwa go inyanga yokubhula; isanusi ke ngaka yeo e kgonago ‘go kwa ka monkgo', ka go nkgela dilo tše mpe.
Inyanga (ka bontšhi ke izinyanga) le isangoma ba hwetša tsebo le bokgonika morago ga borutwatiro ye telele yeo ka setšo sa setšhabeng e ka ba mengwaga ye 20. Ka tlwaelo dingaka tša dihlare tša banna le basadi ba be ba na le maemo a godimo kudu mo setšhabeng, gantši ba be ba tla bobedi ka morago ga kgoši. Ka mo setšhaba sa metsesetoropong, maemo a ile a fetolelwe go lehumo.
Bontši bja izinyanga mo mafelong a ditoropong ba na le mabenkele fao ba na lego diphapoši tša go rerišana le fao ba rekišago dihlare tša bona.
Translated by Lebogang Sewela


text:
181Kgoši Dafida a kgobokanya banna ba gagwe, a ba arola dihlopha tša dikete le tša makgolo, gomme a ba beela balaodi. 2Ke moka a ba ntšha motseng ka dihlopha tše tharo; sa pele se laolwa ke Joaba, sa bobedi se laolwa ke Abishai, monnagoJoaba, sa boraro se laolwa ke Itai wa Gathe. Gomme kgoši a re go banna ba gagwe: “Nna ka bonna ke tla ya le lena.”
3Bona ba mo fetola ba re: “O se ke wa ya le rena. Rena manaba a ka se re ele hloko ge ka moka re ka tšhaba, goba le ge seripa sa rena se ka bolawa; eupša wena o lekana le ba dikete tše lesome ba rena. Go kaone ge o ka itšhalela mo motseng gomme wa re romela thušo.”
4Kgoši a ba fetola a re: “Ke tla dira se le bonago se lokile.” Ke mo a ilego a ema ka thoko ga kgoro mola banna ba gagwe ba etšwa ka dihlopha tša dikete le tša makgolo. 5A laya Joaba le Abishai le Itai a re: “Ka lebaka la ka hle, le sware lesogana leo, Absalomo, gabotse.” Gomme madira ka moka a kwa Dafida ge a laya balaodi ba ona ka tsela yeo.
6Madira a Dafida a tšwa a ya nageng gomme a lwa le Baisraele sethokgweng sa Efraime. 7Baisraele ba fenywa ke banna ba Dafida; ba ile ba fenywa o šorošoro, gwa bolawa banna ba dikete tše masome a mabedi tšatši leo. 8Ntwa ya ikala le naga, gomme banna ba bantšintši ba hwa kua sethokgweng go feta bao ba bolailwego ntweng.
9Absalomo a gahlana le banna ba bangwe ba Dafida a sa itebetše. O be a nametše meila, gomme ge e feta ka fase ga mohlare wo mogolo wa moeike, a tanywa ka hlogo gare ga makala. Meila ya fela e kitima, gomme Absalomo a šala a lekeletše. 10Monna yo mongwe wa Dafida a mmona gomme a begela Joaba a re: “Ke bone Absalomo a lekeletše mohlareng wa moeike!”
11Joaba a mo fetola a re: “Ge e le gore o mmone, ke ka lebaka lang o se wa mmolaya gona moo? Nna nkabe ke go file dipapetlana tše lesome tša silibera le lepanta la botšhepi.”
12Eupša monna yoo a mo fetola a re: “Le ge nkabe o mphile dipapetlana tše sekete tša silibera, ke be nka se kgwathe morwa wa kgoši. Ka moka re kwele kgoši ge a laya wena le Abishai le Itai a re: ‘Ka lebaka la ka hle, le hlokomele lesogana leo, Absalomo.’ 13Eupša mola ke nyatše kgoši gomme ke bolaye Absalomo, kgoši a ka be a kwele taba yeo – o kwa taba ye nngwe le ye nngwe – gomme o ka be o se wa ntšhireletša.”
14Joaba a re: “Ga ke tle go hlwa ke senya nako le wena.” A tšea marumo a mararo a thothobetša Absalomo sefega a sa phela, a lekeletše mohlareng wa moeike. 15Ke moo bahlabani ba bangwe ba Joaba ba lesome ba dikaneditšego Absalomo mme ba mo feleletša.
16Joaba a laela gore phalafala e letšwe go emiša ntwa, gomme madira a gagwe a gomela Baisraele a boa. 17Ba tšea setopo sa Absalomo, ba se lahlela ka moleteng wo o išago fase kua sethokgweng, gomme ba se kgatlelela ka morako wo mogolo wa matlapa. Baisraele ka moka ba tšhaba, yo mongwe le yo mongwe a tšhabela lapeng la gagwe.
18Ge Absalomo a sa phela o ile a ikagela sehlwaseeme kua Molaleng wa Kgoši, ka gobane o be a se na le morwa yo a tlago tšwetša leina la gagwe pele. Ka gona o ile a reela sehlwaseeme seo leina la gagwe, gomme go fihlela le lehono se sa tsebja ka la Sehlwaseeme sa Absalomo.
19Ahimaatse, morwa wa Tsadoko, a re go Joaba: “A ke kganyelele go kgoši ke yo mmotša ditaba tše botse tša go re Morena o mmolokile manabeng a gagwe.”
20Joaba a re: “Aowa, lehono ga go taba tše botse tše o kago yo di bega. Ka letšatši le lengwe o ka ya, eupša e sego lehono, ka gobane go hwile morwa wa kgoši.” 21Ke moka a re go lekgoba la gagwe la Moetopia: “Sepela o yo botša kgoši se o se bonego.” Lekgoba la obama pele ga Joaba mme la tlogelela ka lebelo.
22Ahimaatse a fela a phegeletše a re: “Ga ke na taba le gore ke tla hlagelwa ke eng; le nna ntumelele ke yo bega ditaba tše.”
Joaba a mmotšiša a re: “Ke ka lebaka lang o nyaka go ya, ngwanaka? O ka se ke wa putswa ka selo ka lebaka la gona.”
23Ahimaatse a bolela gape a re: “Ga ke na taba le gore ke tla hlagelwa ke eng; ke a ya.”
Joaba a re: “Gona sepela.” Ka gona Ahimaatse a kganyela a theoga ka tsela ye e putlago moedi wa Jordane, gomme a feta lekgoba lela.
24Dafida o be a dutše magareng ga kgoro ya ka gare le ya ka ntle ya motse. Mohlapetši a namelela morakong a ema godimo ga tlhaka ya kgoro; ge a lebelela a bona monna a kitima a nnoši. 25A hlaeletša kgoši fase a mmotša, mme kgoši a re: “Ge a le noši o tliša ditaba tše botse.” Mokganyedi yola a fela a batamela.
26Ke moo mohlapetši yola a bonego yo mongwe monna a kitima a nnoši, gomme a hlaeletša moleti wa kgoro kua fase a re: “Bona! Yo mongwe monna šole o a kganyela!”
Kgoši a mo fetola a re: “Yoo le yena o tliša taba tše botse.”
27Mohlapetši a re: “Ke a bona gore monna yola wa pele o kganyela bjalo ka Ahimaatse, morwa wa Tsadoko.”
Kgoši a re: “Ahimaatse ke monna wa go loka, gomme o tliša taba ye botse.”
28Ahimaatse a tamiša kgoši, a mo obamela, gomme a re: “A go tumišwe Morena Modimo wa gago, ka gobane banna bale ba bego ba go tsogela maatla o ba gafetše diatleng tša gago.”
29Kgoši a mmotšiša a re: “A lesogana lela, Absalomo, le sa phela gabotse?”
Ahimaatse a mo fetola a re: “Mong wa ka, ge Joaba, molaodi wa madira a gago, a nthoma, ke bone mpherehlakana wo mogolo, eupša ka se ke ka bona gore ke wa eng.”
30Kgoši a re: “Emela mola.” Gomme a ya a ema gona.
31Ka morago gwa fihla lekgoba lela la Moetopia gomme la re go kgoši: “Ke swaretše kgoši ditaba tše botse! Lehono Morena o fentše bohle bao ba bego ba go tsogela maatla!”
32Kgoši a mmotšiša a re: “A lesogana lela, Absalomo, le sa phela gabotse?”
Lekgoba la mo fetola la re: “Kgoši, mong wa ka, ke duma ge nkabe se se mo hlagetšego se ka hlagela manaba a gago ka moka, le bohle bao ba go tsogelago maatla.” 33Kgoši a kwa bohloko kudukudu. A namelela ka phapošing ye e lego ka godimo ga kgoro gomme a lla. Ge a sepela o be a tšama a lla a re: “Joo ngwanaka! Ngwanaka Absalomo! Absalomo, ngwanaka! Nkabe e be nna ke hwago sebakeng sa gago, ngwanaka! Absalomo, ngwanaka!”


text:
Kgalekgale monna o ile a ya gae morago ga go etela dikarolong tša go fapana tša Afrika mengwaga ye mentši. O be a otile ebile a swerwe ke tlala, gomme tšhelete ya gagwe e fedile. “Ke lapile kudu,” a ipotša bjalo a la gare a ikgoga tseleng. “O kare nkabe ke le gae mpeteng wa masethesethe, mpa ya ka e khorišitšwe ke dijo tša borutho.”
Mafelelong o ile a fihla motseng. “Aga, dintlo ke tše,” a ipotša bjalo. “Motho wa go loka o tlo mpha dijo, ke a tseba.” O kokotile lebating le le lela, efela dikarabo ka moka di be di swana:
“Sepela. Ga re na dijo tše re ka go fago.”
“Tshwarelo hle, ga ke na selo.”
“Sepela o ye go nyaka mošomo. Nka se go fe selo.”
Monna wa batho o be a nyamile kudu. O dutše ka thoko ga tsela gomme a tsenya hlogo ka diatleng. “Ke tlile go dira bjang?” a nagana. “Ge nka se hwetše dijo ka pela ke tla hwa ka tlala.” O be a bogetše batho ba sepela tseleng. “Ka moka ga bona ba ya gae fao ba tlo hwetšago dijo tša borutho,” a nagana. “O kare nkabe ke swana le bona.”
O ile a tlelwa ke kgopolo ye bohlale. O ile a gotša mollo gomme a bea poto ya go apea go ona. O ile a tlatša poto ka meetse gomme a thoma go bela.
“Ke tlilo go dira …” a realo a hlaboša lentšu, “… poto ye kgolo ya sopo ya leswika!”
Go ile gwa feta basadi ba babedi ba etšwa mmarakeng ba eya gae. “O dira eng?”
ba botšiša.
“Sopo ya leswika,” a realo monna.
“Sopo ya leswika?” yo mongwe wa basadi a realo. “Ke thoma go kwa taba ye bjalo.”
“O tlilo tsenya eng ka gare?” mosadi a botšiša.
“Ke tla go bontšha gona bjale,” a realo monna. O ile a tsenya seatla potleng gomme a ntšha leswika la nkgokolo la boreledi. “Ke tla le tsenya ka potong. Ke motswako wa maleatlana. Ka go hloka mahlatse ga ke na eiye le dikherote tše mmalwa. Ge nkabe di le gona e be e tlo ba sopo ya bose kudu.”
“Tšea,” ba realo basadi. “Di tsenye ka potong ya gago ka pela.”
Monna o ile a tsenya eiye le dikherote ka potong ya gagwe gomme a e tswalela ka sekhurumelo. Monna o ile a kwa tatso ka morago ga metsotso ye mmalwa. “Yam, yam, yam!” a realo. “Sopo ya bose ka tsela ye! Ga go mo nkilego ka kwa tatso ye bose ka tsela ye. Ešita le kua Malawi, mo go dirwago disopo tše dibose.”
“E re ke kwe tatso hle,” yo mongwe wa basadi a kgopela.
Mogwera wa gagwe o ile a mo kgoromeletša ka thoko. “Nna pele,” a realo.
Gomme a tšhela sopo ya leswika ka komiking, mosadi a kwa tatso. Ba ile ba bethantšha dipounama tša bona.
“E bose kudu,” ba realo basadi. “O kgona kudu go apea.” Efela ba be ba nyaka go tseba. “O tšhetše eng ka mo sopong?” ba botšiša.
“Nka se le hlalošetše ka motswako wo,” monna a realo. “Ke sephiri.”
Ka morago monna a bona mošemanyana a swere seroto sa morogo. O ile a ema go fihlela mošemane a fihla kgauswi le yena. O ile a tšea lehwana la gagwe gomme a kwa tatso ya sopo.
“Sopo ya bose ka tsela ye,” a bolela a hlaboša lentšu gore mošemane a mo kwe. “Ga go mo nkilego ka kwa tatso ye bose ka tsela ye. Ešita le kua Malawi, mo go dirwago disopo tše dibose. Ke hloka fela ngata ya morogo, gore e be gabotse.”
Mošemanyana o ile a ema. “Ke tla go fa morogo wo o nyakago,” a realo. “O tla nkweša tatso ya sopo ya gago ka morago?” a botšiša.
“Ee, ke tla dira bjalo,” monna a realo. O ile a lahlela morogo ka potong gomme a hudua. O ile a tšhela sopo ye nnyane ka komiking a e fa mošemane. “Ee, o tla kwa tatso ya motswako wa maleatlana,” a realo. “Ga se mo go botse?”
“E bose,” a realo mošemanyana. “Ke ile go botša batho bohle gore ba tle ba kwe tatso.”
Gateetee ke ge go eme molokoloko wa batho ba motse ba emetše go kwa tatso ya sopo ya leswika. Efela, pele monna a ka kweša motho le ka o tee tatso, o ile a kgopela batho ba motse gore ba mo fe potata, lerapo la go ba le dinama, letswatšana le pepere. O ile a di tsenya ka sopong ka moka. Motswako o ile a phophoma, wa kotofala gomme wa ba bose ka motsotswana.
Batho ba bantši ba ile ba tla molokolokong. Motho yo mongwe le yo mongwe o be a nyaka go tsenya se sengwe sopong. Ge batho ba tsenya dilo tše dintši, tatso ya sopo le yona ya kaonafala, gomme ya se fele ka pela.
E rile ge bošego bo fihla ya ba batho bohle ba khoše gomme poto ga e sa na selo. Batho bohle ba be ba myemyela ba thabile. “Monna yo ke moapei yo hlwahlwa,” ba realo. “O swanetše go ba a ithutile go apea kua mošate wa kgoši ya Malawi.”
“Ke tatso ye bose ya sopo ye nkilego ka ekwa,” meyara a botša monna. “Mantšiboa o tle go robala ntlong ya ka, mpeteng wa masethesethe ka kobo ye borutho. Mesong o tla ruta moapeedi wa ka go apea sopo.”
Monna o ile a myemyela ge a hlatswa poto ya gagwe ya go se be le selo. E bile sopo ye bose kudu, gomme ga se a diriša le sente go yona. Monna o ile a tsenya leswika ka potleng ya gagwe, o ile a tšea poto ya gagwe gomme a ya ntlong ya meyara go yo robala boroko bjo bobose.


text:
Flounders
Leina la lapa la tlwaelo
Tša go sepela ka boatla
Leina le lengwe la yona
Tša go sepela ka boatla ka leihlo la nngele
Leina la tša thutamahlale
Bothidae
Bogolo
Go fihla dimetara tše 1,5, palogare ya disentimetara tše 40
Boitšhupo
Mmele wo sephaphathi ka mahlo ka moka thokong ye tee, gantšhi ka thokong ya la nngele. Lephegwana la hlapi le sefubeng ke le telefaditšwego. Lephegwana la hlapi la fase le le maragong ga se a tšwelago pele le lephegwana la hlapi la go swana le mosela. Mebala e a fapana. Seetša le mabala ya go fifala, ka dinako tše dingwe ke mabala a botala bja leratadima. E ka fetola mmala go iphihla.
Tshedimošo ya Kakaretšo
Lapa la Bothidae le bopša ke 13 ya tša kakaretšo le 116 ya mehuta ya diphedi. Tša go sepela ka boatla di tswalwa di na le mahlo ka mahlakoreng ka bobedi, eupša a tloga go ya ka la nngele morago ga gore di dule ka fasana ga tikologo ya bogodimo. Di fapantšhwa go tšwa go ya ka ye tee ke lephegwana la hlapi le le golo le go lephegwana la hlapi le sefubeng la go bonala kudu. Bodulo bja fase. E iphihla mohlabeng go hlasela dibolawa. Di ntšhetša mae ka ntle lewatleng le bulegilego.
Phepo
Di ja ka fase go diphoofolo tša go hloka mokotlo tše nnyane le hlapi.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Ya go sepela ka boatla ya Nkwe - Bothus pantherinus
Ya go sepela ka boatla ya Pikoko - Bothus mancus


text:
CompetitionActions
- ${title}
Competition
Keteka ‘Tšatši la badimo o thope
Re go fa sebaka sa go thopa R5000
Ancestors Day, ka di 8 tša May ke letšatši leo ka lona re tumišago gape re ketekang bao ba phetšego pele ga rena. Bjale go thoma keteko ye, re go fa sebaka sa go thopa R5000 meputsong ya beke le beke. Wena seo o swanetšego go se dira ke go itšea video ya ge o tšhela go lotšha badimo ba gago, o theke (tag) Thobelafmyaka o šomiše #AncestorsDay. Gape o ba le sebaka sa go thopa moputso o mogolo wa R15 000. Theeletša Tša Borena ka Sontaga se sengwe le se sengwe(17:30 - 19:00) go kwa gore o mmetšatholo naa.
Castle Milk Stout. Savour Your Richness.
ADVERTISEMENT


text:
Ke sefela sa ge go iwa Tempeleng Jerusalema go rapela.
1321Morena, gopola Dafida le mathata a gagwe ohle.
2Gopola se a ikannego ka sona,
a ikana go wena, Ramaatla wa Jakobo, a re:
3“Nka se tsene ka ntlong ya ka goba ka robala malaong a ka,
4ke tla itima boroko,
ešita le gona go potuma,
5go fihlela ke hweletša Morena bodulo,
moago wa yena Ramaatla wa Jakobo.”
6
Kua Efrata re kwele ka Polokelo ya Kgwerano,
ra e hwetša mašemong a kua Jaare.
7A re yeng bodulong bja Morena go mo khunamela gona.
8Morena, eya bodulong bjoo bja gago,
o ye le Polokelo ya Kgwerano,
e lego sona sešupo sa maatla a gago.
9A baprista ba gago ka mehla ba dire tše di lokilego,
ba ba go botegelago le bona ba gobele.
10Ka lebaka la Dafida, mohlanka wa gago,
o se gane motlotšwa wa gago.
11
1 Dikr. 17:11-14
Pes. 89:3-4
Dit. 2:30
Morena o ikanne a tiišitše go Dafida,
ebile a ka se hlaname, o rile:
“Ke tla bea yo mongwe wa barwa ba gago kgoši ya go go hlatlama.
12Ge bana ba gago ba ka botegela kgwerano ya ka le ditaelo tše ke ba fago tšona,
le bona bana ba bona ba tla go hlatlama go ya go ile.”
13Ruri, Morena o ikgethetše Sione;
o kganyogile gore e be bodulo bja gagwe, a re:
14“Bjo ke bjona bodulo bja ka go ya go ile;
mo ke mo ke nyakago go dula gona go ya ka mo ke ratilego.
15Ke tla atla ba Sione ka tšohle tše ba di hlokago,
bahloki ba gona ka ba khoriša dijo.
16Baprista ba gona ke tla ba atla go tšohle tše ba di dirago;
bampotegedi ba gona ba tla gobela ba hlaletše.
17
Mo ke mo ke tlago bea setlogolo sa Dafida kgošikgolo,
ke gona mo ke tlago lotola bogoši bja motlotšwa wa ka.
18Manaba a gagwe ke tla a apeša kgobogo,
eupša yena mmušo wa gagwe ke tla o atla.”


text:
Ka 1787 Senzangakhona, kgoši ya lesogana ya Mozulu (yeo e hweditšego leina la yona go tšwa go bomorwao ba Malandela wa go tshewenya), o bile tate wa mošemane ka ntle ga lenyalo, Shaka. Ka morago ga go šoma mengwaga ye mmalwa mo mmušong wa Dingiswayo, moo a ilego a atlega ka tacti bjalo ka tekšene ya sešole, Shaka o ile a ba kgoši ya MaZulu ka morago ga lehu la tatagwe.
Ka nako yeo sehlopha sa Mazulu se be se le se sennyane sa go ba le batho ba go lekana 1 500, moo Shaka a bego a ikemišeditše go aga moraloki mo tlhabollong ya sepolotiki sa subcontinent. Go tšwa go banna bao ba šomago bao a ilego a kgona go ba kopana magareng ga Zulu, o ile a hloma peu ya sesolo, yeo ka morago ga mengwaga ye 12, a ilego a kgona a kgona go kaone go e hloma sehlopha sa go lwantšha gomme mafelelong se ile se sa akaretša dihlopha tša boagišane tšeo di ikemego. Ka go dira bjalo, o fetotšwe mmušo wa gagwe wo monnyane go ba setšhaba sa MaZulu.
Ka 1828 Shaka o ile a bolawa gabohloko ka bi buti ba gagwe, Dingane le Mhlangana. Ka morago ga ntwa magrenf ga bobuti kgahlenong le bathekgi ba bona, Dingane hweditše seatla gomme a kgona go etapele mmušo wa MaZulu. Dingane o be a se na bohlale bja sešole bja Shaka le bokgoni bja boetapele bjoo nyakegago go swara mmušo mmogo, ka fao mmušo wo mogolo wo Shaka a wo hlomilego o ile wa thoma go wa. Dikgoši tša marabele di ile tša sepela gomme Dingane o be a se na bokgoni bja go ba gapaletša go bowa.
Bafaladi ba bathobašweu ba ile ba thoma go goroga go Natal ya bokoloniale ka palo ya godimo, gomme e be ba oketša dithulano tše mpsha go dinako tšeo tša mathata. Dithaba tše tala di bonwe ke batho Voortrekkers (ba befetša balemi ba bašweu bao ba bego ba fihla go tšwa Kapa-Bohlabela) bjalo ka Eldorado ye mpsha ya bona, gomme ba dirile tšhišinyo le Dingane ka ga naga yeo ba ka kgonago go dula le go hloma dipolasa tša bona.
Kgoši ya Mazulu e be e tšhoga gore go tla ba le mathata ao a tla mo tlošago go setulong sa gagwe gomme o ile a ba le Piet Retief, moemedi wa Voortrekker yo a tlilego go rerišana le yena, gomme bagwera ba gagwe ba mmolaya. Go feta fao o rometše le mašole a gagwe go yo bolaya basadi le bana le banna bao ba hlokometšego dikampa tša Voortrekker kgole le Bloukrans, kgauswi le Estcourt ya selehono. Bao ba phologilego ba dumelane le Modimo, go dira tefetšo ya mahu a bona le go aga kereke ka hlompha ge ba ka fenya mo ntweng kgahlanong le Mazulu. Ka 16 Desemere 1838 mo dipankeng tša noka ya Ncome, yeo e boitefeletšo Noka ya Madi, tefetšo e be e le šoro ebile go na le madi. Bahlabani ba go feta 3 000 ba MaZulu ba ile ba bolawa mo ntweng, mola moetapele wa Voortrekker e le yena fela a hweditšego mogobalo wo monnyane.
Phenyo e be inyatšišae gomme kokwane ya maatla a Dingane a be kwele bohloko kudu. Le ge go le bjalo, Sešole sa gagwe mafelelong se ile sa fenywa ge Mpande, buti wa Dingane, yo a bego a na le batelatedi le sešole se maatla, ba ile ba mo hlasele mo mmotong wa Maqongqokgau le mollwaneng wa Swaziland.
Dingane, bjalo ka mofaladi wa kgoši le balatedi ba mmalwa, o ile a leka go tšhabela go ya Swaziland efela ba ile ba mmolaya pele ga ge a fihla moo. Mpande, Mampudi wa kgoši ya Mazulu, o ile a tšea setulo sa Dingane gomme a laola mmušo wa MaZulu go tšwa go 1840 go fihlela ka lehu la gagwe ka 1872. Dingane o be a bona Mpande bjalo ka motho wa go hloka kotsi le wa lešilo, ka fao o ile a šireletšwa ge Dingane a tlošwa go dihlaselo tša bana ba thari bakeng sa setulo sa bokgoši. Le ge go le bjalo, o laeditša go ba molatedi wo bohlale yo a lego gare sepolotiki gape a ditšweletša tlhompho go baagišane Kolony ya Natal ya Borwa bja Noka ya Thukela, mola a setše a taolo le potego ya balatedi ba gagwe go noka ya Leboa.
Ka morago ga lehu la Dingane, morwa wa gagwe, Cetshwayo o ile a ba kgoši e mpsha ka 1872. E be e le monna yo maatla yo a bušeditšwe bontši bja mašole, ao Shaka, a tšweleditšego mengwaga ye 50 ya pele; ka se tlile le ka SeZulu resurgence ya boikgantšho le maikutlo a. E iphago maatla wa setšhaba sa Mazulu militant Leboa la thukela thomile go romela tremors ka mašela ao a bokoloniale Natal.
Queen Victoria bahlankedi ba moemedi wa go ya go ile ba Afrika, Seisimane go tšwa Kapa a ile Cairo. Sezulu maatla a bonwa bjalo ka tšhošetšo ye kgolo go pono ye, le ntwa magareng ga England le Sezulu ile a direga. E thomile ka morago ga ge go ka se kgonagale ultimatum filwego ke batho ba Brithane go Zulu o šetšwe.
Thulano ya mathomo ye kgolo e be e le ka 21 Isandlwana ka Janaware 1879 ge Zulu inflicted se fenya ya sešole ba ka histori ya bokoloniale. Ntwa ya go ile ka Ulundi 4 July ya ngwaga, ge Cetshwayo sešole ka moemedi wa ondini razed go be le swanetše go routed gagwe.
Ofisi ya bakoloni ba tšere taolo ya lefelo la MaZulu gomme ba ile ba tšea sephetho sa go fokotša maatla a ka ntlong ya bokgoši ka go arola maatla a sepolotiki magareng ga makgatlho ya taolo ye 13yeo e ikemego. Se se ile sa tliša ntwa, nako ya ntwa e ile ya tšwela gomme go ile gwa ba le tseno ya taolo ya bokoloniale bja Natal mo mmušong le mo taolong ya merero ya Mazulu.
Go tla ga Yunione ka 1910 le taolo ya bathošweu mo Afrika Borwa, maatla a bathošweu a ile a tsenelela gomme kgoši ya Mazulu e ile ya ba le tshepo ya go tuma e tšwela pele. Maemo a morwa wa Cetshwayo, Dinuzulu, le setlogolo sa gagwe, Solomon a ile a fokotšwa go kgoši ye nnyane, o ile a fiwa taolo ye nnyane go lefelong le lennyane la mmušo wa MaZulu.
E be e le fela ka 1950s ge mmušo wa bosetšhaba e thwalwa morwa wo mogolo wa Kgoši Cetshwayo, Cyprian bjalo ka kgoši ya Mazulu. Le ge go le bjalo, maatla a kgoši ke tšhupo. Ka fao, o swara selepe se kgethegilego (inhlendla) mo mmušong wo bohlokwa, gomme o swara marapo ditiro tše bohlokwa, magareng a tšona ke moletlo wa dihlaka wa ngwaga, wo tsebišitšwego ka 1984.
Translated by Lebogang Sewela


text:
Vlei Orchid
Otšhiti ya Letangwana
Leina
Otšhiti ya Letangwana
Leina la seLatini
Eulophia angolensis
Tlhalošo
Otšhiti ya Letangwana ye e botse e gola go fihla botelele bya dimetara tše 2 ge e thunya, ka mahlare a ma nnyane a go šošobana ao a lego kgauswi le bokagodimo bja mmu le matšoba a serolane a monkgo o monates. Kaliks, yeo e le go dimilimetara tše 20 mm botelele, e dula e eme thwii, le mahlare a hlogo ya letšoba ya go bulega a menagetše pele, godimo ga a mangwe, mo godimo ga leleme le dirilwego ka mokgwatatelano. Nako ya go thunya ke go tloga ka Manthole go fihla ka Dibokwana.
Mafelo a bodulo
Otšhiti ya Letangwana e gola ka botlalo kudu ka moka mafelong a dipula a Aforika le ka Aforika Borwa.
Dintlha tša naga
Otšhiti ya Letangwana e tlwaelegile go bonwa matangwaneng a ka bang le letswa [vlei], mašokeng a bjang a meetse le ka mabopong a dinoka.


text:
111Tumelo ke bonnete bja tše re holofelago gore di tla hlaga, ke go kgolwa tše re sa di bonego. 2Gobane ke ka tumelo mo batho ba kgale ba bego ba kgahla Modimo.
3
Pes. 33:6,9
Joh. 1:3
Ke ka yona tumelo ge re kwešiša gore lefase le hlodilwe ke Modimo ka lentšu la gagwe, le gore tše di bonwago di tšweleditšwe ka tše di sa bonwego.
4
Ke tumelo ye e dirišitšego Abele sehlabelo sa go phala sa Kaine. Ka tumelo ya gagwe o ile a kgahla Modimo, Modimo a bontšha gore ke moloki ka go amogela dihlabelo tša gagwe. Abele, le ge a hwile, o sa bolela ka yona tumelo yeo ya gagwe.
5
Enoko, ka ge a be a na le tumelo, o ile a rotošetšwa go Modimo a se a hwa. Go ile gwa se be le yo a mo hwetšago, ka gobane Modimo o be a mo tšere. Mangwalo a Makgethwa a re le pele a tšewa o be a kgahlile Modimo. 6Gape ge motho a se na tumelo a ka se kgahle Modimo, gobane yo a tlago go Modimo o swanetše go ba le tumelo ya go re Modimo o gona, le go re o putsa ba ba mo nyakago.
7
Ke ka tumelo mo Noa a ilego a phetha taelo ya Modimo ka boikokobetšo ge Modimo a mo sebotša mabapi le dilo tše a bego a sešo a di bona. A aga leselawatle la go phološa ba lapa la gagwe. Ka tumelo yeo ya gagwe lefase le ile la tšwiwa, eupša Noa yena a kgahla Modimo ka lebaka la ge a dumela go yena.
8
Ke tumelo ye e dirilego gore Abrahama a se gane mola Modimo a mo laya gore a ye nageng ye a bego a mo tshephišitše yona. A tloga nageng ya gabo a sa tsebe mo a yago gona. 9
Ke tumelo ye e dirilego gore a phele e le mofaladi nageng ye Modimo a bego a mo tshephišitše yona. A dula ka mešašeng bjalo ka Isaka le Jakobo, bao le bona Modimo a ilego a ba holofetša se a bego a se holofeditše Abrahama. 10Gobane Abrahama o be a hlolosetše motse wa metheo ya sekgonkgothela, motse wo o akantšwego ke Modimo wa ba wa agwa ke yena.
11
21:2
Ke tumelo ye e ilego ya kgontšha Abrahama go tswala ngwana, le ge a be a šetše a tšofetše mme le yena Sara e le moopa,11:11 “Ke tumelo ... moopa” goba “Ke tumelo ye e ilego ya kgontšha Sara go tswala ngwana, le ge a be a šetše a tšofetše mme e le moopa” ka gobane o be a dumela gore Modimo o tla phetha se a mo holofeditšego sona. 12
22:17
32:12
Le ge Abrahama e be e le setšha a hwile, go monna o tee yoo go tšwile ditlogolo tše dintšintši bjalo ka dinaledi tša leratadima, bjalo ka dithorwana tše di sa balwego tša lešabašaba lebopong la lewatle.
13
1 Dikr. 29:15
Pes. 39:12
Batho bao ka moka ba hwile ba na le tumelo, ba sešo ba amogela tše Modimo a bego a ba holofeditše tšona, eupša ba di bonetše bokgole mme ba di thabela, ba ipega gore ke bona bašele le bafaladi mo lefaseng. 14Ba ba bolelago bjalo ba bontšha gabotse gore ba nyaka ya gabobona naga. 15Ge ba ka be ba be ba gopola naga ye ba bego ba tlogile go yona, ba ka be ba bile le sebaka sa go boela go yona. 16Kganthe se ba bego ba se hlolosetše ke naga ya gabobona ye kaone, e lego ya legodimong. Ka gona Modimo ga a lewe ke dihlong go bitšwa Modimo wa bona, gobane o ba agetše motse.
17-18
Se se nyakilego go diriša Abrahama sehlabelo ka Isaka, morwagwe, mola Modimo a mo leka, ke yona tumelo. Abrahama yo a bego a holofeditšwe ke Modimo mola a re: “Ke ka Isaka mo o tlago ba le ditlogolo tše ke go holofeditšego tšona,” o ile a ikemišetša go dira sehlabelo ka yena motswalwanoši yoo wa gagwe. 19Abrahama ka pelong o ile a re: “Gape Modimo a ka kgona go tsoša motho bahung” – ebile re ka re ke setšha Abrahama a tsošeditšwe Isaka bahung.
20
Ke tumelo ye e ilego ya dira gore Isaka a šegofatše Jakobo le Esau gore tša ka moso di tle di ba sepelele gabotse.
21
48:1-20
Ke tumelo ye e ilego ya dira gore Jakobo a šegofatše barwa ba Josefa ka babedi mola a felela. A rapela Modimo a ithekgile ka lehlotlo la gagwe.
22
Eks. 13:19
Ke tumelo ye e ilego ya dira gore Josefa, mola a ehwa, a bolele ka go huduga ga Baisraele Egepeta, a laela le gore go dirwe eng ka setopo sa gagwe.
23
2:2
Ke tumelo ye e ilego ya dira gore batswadi ba Moshe ba mo khutiše dikgwedi tše tharo ge a seno tswalwa. Ba be ba bona gore ke yo mobotse, ba sa boife taelo ya kgoši.
24
Ke tumelo ye e ilego ya dira gore Moshe ge a godile a gane go bitšwa morwa wa morwedi wa kgoši. 25O ile a ikgethela go tlaišwa le setšhaba sa Modimo go na le gore a ipshine ga lebakanyana ka sebe. 26A bona go tlaišetšwa Mesia go phala mahumo ohle a Egepeta kudu, ka ge a be a lebeletše moputso wa ka moso.
27Ke tumelo ye e ilego ya dira gore Moshe a tloge Egepeta a sa boife bogale bja kgoši. A falela go phetha taelo ya Modimo mo nkego o bona Modimo yo a sa bonagalego. 28
Ke tumelo ye e ilego ya mo dira gore a hlome Paseka mme a laela gore madi a šašetšwe mabating, gore Morongwammolai a se tlo bolaya bašemane ba maitšibolo ba Baisraele.
29
Ke tumelo ye e ilego ya kgontšha Baisraele go tshela Lewatlekhubedu mo nkego ba tshela mo go omilego; Baegepeta bona ge ba leka go tshela ba betwa ke meetse.
30
Ke tumelo ye e ilego ya dira gore merako ya Jeriko e kgerege ge Baisraele ba seno e dikologa matšatši a a šupago. 31
6:22-25
Ke tumelo ye e ilego ya dira gore Rahaba, mosadi yola wa segwebakathobalo, a se bolawe le batho bale ba go se theeletše Modimo, gobane o ile a amogela dihlodi tša Baisraele ka ga gagwe.
32
Go hlwa go iša pele ka tše dingwe go thušang? Gape ge nka re ke le botša ka tša Gideone, Barake, Simsone, Jefta, Dafida, Samuele, le baprofeta, nako e ka ba ya mphelela. 33
Ka lebaka la tumelo ya bona ba be ba elwa le magoši ba a fenya. Ba be ba dira tše di lokilego, gomme Modimo a ba putsa ka mo a holofeditšego ka gona. Ba tlema ditau melomo, 34
ba tima mello ye e gaketšego, ba phonyokga go bolawa ka tšhoša. Ba be ba fokola, fela ba tia maatla; e be e le bagale ntweng gomme ba fenya madira a bašele. 35
2 Dikg. 4:25-37
Basadi, ka lebaka la tumelo ya bona, ba be ba tsošetšwa batho ba bobona ba ba hwilego.
Ba bangwe ba bolawa ka sehlogo, ba gana go lokollwa, e le gore ba tle ba tsošetšwe go phela bophelo bjo bokaone. 36
2 Dikr. 18:25-26
Jer. 20:2
37:15
38:6
Ba bangwe ba be ba tlaišwa ka go kwerwa le go bethwa ka dikgati, mola ba bangwe ba kgokwa ba išwa kgolegong. 37
Ba bolawa ka maswika, ba ripša ka bogare, ba bolawa ka tšhoša. Ba sepela ba apere mekgopha ya dinku le ya dipudi – ba diila, ba tlaišwa mme ba swarwa gampe. 38Lefase le be le se la ba swanela. Ba be ba ebela le mašoka le dithaba, ba phela ka maweng le ka meleteng.
39Bona bao ka moka le ge ba be ba kgahla Modimo ka tumelo ya bona, tše Modimo a bego a ba holofeditše tšona ga se ba di hwetša, 40ka gobane yena o be a ikemišeditše go re direla se sekaone. Se a bego a ikemišeditše sona ke gore ba be se yena a nyakago gore ba be sona, ba na le rena.


text:
41Jonna! Gauta ya rena e fifetše;
gauta yela e bego e hlwekišitšwe e fetogile.
Maswika a makgethwa4:1 “Maswika a makgethwa” Diphetolelo tše dingwe di re “Maswika a Tempele”.
a gašagane magahlanong a mekgotha.
2Masogana a Sione ao e bego e le a bohlokwa boka gauta
ye e sego ya tswakwa,
bjale a swerwe nke dipitša tša mmopi.
3Ešita diphukubje di nyantšha bana ba tšona,
eupša tšhaba sa ka sona ke se sehlogo baneng ba sona,
se etša dimpšhe šokeng.
4Leleme la lesea le kgomarela magalagapa ka lebaka la lenyora;
bana ba kgopela dijwanyana,
wa go ba fa tšona a hlokega.
5Batho ba ba bego ba eja tša matsaka bjale ba hwela mekgotheng ka tlala;
bomagolakamatsaka bjale ba fatafata dithobolong ba tsoma diyamaleng.
6
Tšhaba sa gešo se otlilwe le go feta motse wa Sodoma,
wa go thubja ka bjako ntle le go išwa diatla.
7Bahlomphegi ba tšhaba sa gešo ba be ba hlwekile go feta leswela,
ka bošweu ba feta lebese,
ba phadima go feta magakabje,
botse bja bona nke bja magakabje a safire.
8Bjale ba ntshofetše difahlego go feta mošidi,
ga ba sa tsebega mekgotheng.
Letlalo la bona le le omeletšego boka kota le kokoropane marapong a bona.
9Ba ba bolailwego ka tšhoša ba phala ba ba bolailwego ka tlala,
bona ba ba hwilego bosele ba se ne tše di bunwago mašemong.
10
Hes. 5:10
Ešita le basadi, bona bommalešoko,
ba be ba apea bana ba bona ka tša bona diatla,
ya ba dijo tša bona mola tšhaba sa ka se fedišwa.
11Morena o gakaditšwe ke kgalefo ya gagwe;
kgalefo ya gagwe, setukamollo,
o e tšholletše godimo ga setšhaba sa gagwe.
O goditše mollo kua Sione,
wa e tšhuma thokgethokge.
12Ga go le o tee,
ešita le ona magoši a lefase,
goba moduditsoko lefaseng
yo a bego a kgolwa gore go na le dira goba manaba
a a kago šwahlela ka dikgorong tša Jerusalema.
13Seo se hlotšwe ke dibe tša baprofeta ba gona,
le dikarogo tša baprista ba gona
ba ba tšholotšego madi a bahlokamolato moo.
14Baprofeta bao le baprista e be e le bomatlarumamekgotheng bjalo ka difofu.
Ba be ba thankgetše madi,
motho a šia le go kgwatha diaparo tša bona.
15Ba be ba goelelwa ke batho, go thwe:
“Tlogang, le tšhilafetše!
Tlogang! Tlogang! Se re kgwatheng!”
Ka gona, ba be ba ebela le ditšhaba go setšhaba sa go ba amogela.
16Morena ka sebele a ba šwalalanya;
a se sa ba le taba nabo;
baprista ba se hlompšhe,
batšofadi ba se šetšwe.
17Ra letela thušo, ra ba ra lapa;
thušo ga se ya ka ya tla.
Toreng ya tlhapetšo ra letela tšhaba sa go se kgone go re hlakodiša.
18Manaba a be a re dišitše mesepelong,
re bile re se sa kgona le go sepela mekgotheng.
Mafelelo a rena a be a batametše,
matšatši a rena a be a iketše;
mafelelo a rena a be a fihlile.
19Barehlomari ba be ba šia ntšhu ka lebelo,
ntšhu ye e theogago leratadimeng e huba.
Ba re lota mohlala kua dithabeng,
ba re lalela kua lešokeng.
20Morephediši, yena motlotšwa wa Morena,
a tanywa ke difu tša bona,
yena yo re bego re holofetše gore o tla re šireletša go baditšhaba.
21Hlalalang, le thabe,
lena tšhaba sa Edomo,
le lena badudi ba naga ya Utse;
le lena le sa tlilo fiwa senwelo;
le tla se nwa, la tagwa, la itlhobola.
22Wena Sione, o otlilwe ka mo go go swanelago;
Morena a ka se sa go bea bothopša.
Eupša wena, Edomo,
Morena o tlilo go otla;
o tla utolla dibe tša gago.


text:
Sunfish
Hlapi ya Letšatši
Leina la lapa la tlwaelo
Hlapi ya letšatši
Leina le lengwe la yona
Mola mola
Leina la tša thutamahlale
Molidae
Bogolo
Go fihla dimetara tše 4
Boitšhupo
Mmele wa go pitlelwa, wa sebopego se nkgokolo. Lephegwana la hlapi ka morago le la maragong a magolo e bile a šupile. Lephegwana la hlapi la mosela le fokoditšwe go bay a go dira fela mokgwa wa go fofa ka go sepela ka go nanya ga ga makhubu yeo e sa šomišwego go hlagelela ka ntle. Mmala gantšhi ke wa seetša go ya go boputlšwa bja go fifala le mabalana a go fifala.
Tshedimošo ya Kakaretšo
Lapa la Molidae le bopša 3 ya tša kakaretšo le 5 ya mehuta ya diphedi. Ke hlapi ya marapo ya go boima kudu lefaseng, ka boima bja go fihla dikilograma tše 1 000. E Šomiša lephegwana la hlapi la ka morago le la ka maragong go rutha. E ntšha meetse ka naswafohlapi go ela ka mahlakoreng. E hwetša leina la yona ka mokgwa o wa go aramela letšatši bokagodimong bja mabu, ka go realo e le go laola themphereitšha ya yona. Di ntšhetša mae ka ntle lewatleng la go bulega.
Phepo
Di ja hlapi ya jeli, dihlapi tše nnyane le dikhrustašiene tša rutha.
Phatlalatšo
E direga dithempheretšheng ka moka le mawatleng a borutho a lefase.


text:
Bolemi bja Dinotshi mo Afrika Borwa
Selo se bohlokwa se balemi bja dinose ba bafsa mo Afrika Borwa ba se hlokago go thoma bolemi bja dinose ke tsebo. O tla swanela go kwešiša ditshepidišo tše itšego go laola dinose, sebopego sa lepokoso la dinose, mešomo ya dinose, mmele ya tšona le ka moo di jago, dijo tšeo di di ratago, dibatana le malwetši.
Balemi ba bafsa ba tla hloka sehlopha (goba kholoni ya dinose), lefelo la go bea lepokoso, kgauswi le mothopo wa dijo tša dinose. (Mothopo wo mobotse wa furu le meetse o tšweletša poelo ye botse kudu ya todi.)
Diaparo tša tšhireletšo le didirišwa tše dingwe tša go šoma ka lepokoso le kholoni di tla nyakega.
Apitherapy ke tšhomišo ya ditšweletšwa tša dinose go alafa le go thibela malwetši. Go ya ka Sehlopha sa Apitherapy sa Amerika, ditšweletšwa tša dinose di akaretša todi, modula, propolis, jeli ya bogoši le mpholo wa nose....more
Go reka goba lepokoso la dinotshi leo le šomišitšwego le ka tšweletša malwetši mo kholoning ya gago ka fao go bohlokwa go hlwekiša lepokoso le šomišitšwego....more
Tshedimošo ya balemi bja dinotshi mo Afrika Borwa (SA) ga e fapana kudu go tšwa go dinaga tše dingwe tša lefase. Ke palo ya ka fase ga 5% fela ya balemi bja dinotshi m Afrika Borwa ba na le mafelo a bona fao ba na lego 5% ya dinotshi tša bona....more
Dinotshi di tumile ka todi ya tšona (le ditšweletšwa tše dingwe) tšeo di tšweletšago. Eupša go bile le temošo ye nngwe ya ditori tše bohlokwa tša dinotshi tša go fa monontšho wa dibjalo....more
Ka ntle le go ngwadiša mapokoso a bona, go na le dinyakwa tša balemi bja dinose go fa ditirelo tša tulafatšo go dibjalo tša dijo....more
Dinose tša todi ke dikhunkhwane gomme di dula setšhaba sa dihlopha tše kgolo. Ka tlwaelo, ga go na (drones) ka kholoning mo dikgweding tša marega....more
Bothata bjo bogolo mo Afrika Borwa bjo tlišago emišo ya tšweletšo ke hlokego ya methopo ya todi. Mo Afrika Borwa, go na le 15% fela ya todi ye tšweletšwago go tšwa go dimela tša setlogo ka go bapetšwa 70% ya Australia....more
E na le dithoro tša dimodula tše di boleta tše di nago le mae a bonna (disele tša peu ya bonna tsa dibjalo). Mae a a bonna a kopana le disele tše dingwe ka tsela ye e bitšwago monontšha....more
Go boloka dinose e ka ba setlošabodutu sa ka ntle sa go kgahliša, eupša gape, e ka godišwa bjalo ka kgwebo ya dinako tšohle....more
Go ba le tsebo ka disenyi le malwetši a dinose go bohlokwa go baruanose go netefatša dihlopha tša dinose tše di phelago gabotse le ditšweletšwa tša boleng bjo bokaone tše di amegago le dinose....more
Dinose hloka dijo tše di humilego ka pharologano methopo ya modula go kgona go tšweletša di difetoledi tše di fapanego....more
Tulafatšo, ka kakaretšo, e fana ka mehutahuta ya mehola go batho. Maphelo a rena a ithekgile kudu godimo ga diphedi tša mehutahuta le mešomo ya tšona. Tulafatšo e tšwetša pele maphelo a diphedi tša hlago....more
Ka ntle le go ba sejo sa go aba phepo le maatla, todi e be e tsebja go tloga dinako tša kgalekgale go ba twantšhotwatši. E be e šomišwa ke dingaka tša BaGerika, BaEgepeta le tša MaChina go alafa malwetši a mpa go swana le dišo tša mpa le bjalo ka go alafa...more
Dinose tša toddi do hloka meetse ka mabaka a mebedi a magolo. Sa mathomo, meetse e šomišwa go kopanya todi ye crystallised gore e kgone go okeletšwa go dijong tša brood....more
Selo se bohlokwa se balemi bja dinose ba bafsa mo Afrika Borwa ba se hlokago go thoma bolemi bja dinose ke tsebo....more


text:
71Jo nna joo! Ke swana le motho yo e rego a swerwe ke tlala a se ke a hwetša dienywa mehlareng le diterebe tša morago. Diterebe tšohle le mago a pele di futšwe. 2Ga go sa na le motho yo a botegelago Modimo nageng ya Israele, ga go sa ne moloki yo a šetšego setšhabeng. Bohle ba dula ba lalelane gore ba bolayane, ba theana ka melaba. 3Ka moka ke dithwadi tša go dira tše mpe. Bahlankedi le baahlodi ba nyaka tsogolekobong. Motho wa maemo o ba botša se a se nyakago, gomme bohle ba šarakanya toka.7:3 “šarakanya toka” Seheberu ga se kwagale gabotse. 4Yo mokaonekaone go bona o swana le ditshehlo, moloki o hlaba bjalo ka lešaša la meetlwa.
Letšatši le Modimo a tlago otla setšhaba ka lona, letšatši le le boletšwego ke baprofeta, le fihlile. Setšhaba seo se kgauswi le go gakanega. 5O se ke wa kgolwa wa geno goba wa tshepa mogwera wa gago. O hlokomele se o se botšago le yena mosadi wa gago. 6
Luk. 12:53
Mehleng yeno barwa ba nyatša botatagobona, barwedi ba ngangiša bommagobona, le dingwetši di tsogela bommatswalagotšona maatla; manaba a motho ke ba lapa labo.
7Eupša nna ke tla letela Morena; ke tla fišegela go amogela Modimo, ke yena yo a tlago mphološa. Modimo wa ka o tla nkwa.
8Lena manaba a rena, le se thabele madimabe a rena. Re wele, fela re tla tsoga gape. Bjale re mo leswiswing, eupša Morena o tla re fa seetša. 9Re tla kgotlelela ge Morena a re galefetše ka gobane re dirile dibe pele ga gagwe. Eupša mafelelong o tla re emelela tshekong, gomme a šetša gore re ahlolwe ka toka. O tla re ntšhetša seetšeng; re tla mmona ge a re phološa. 10Seo se tla bonwa le ke manaba a rena, gomme a lewa ke dihlong – ona manaba ale a bego a re kwera a re: “O kae Morena Modimo wa lena?” Re tla a bona a fenywa, a gatakwa bjalo ka leraga mekgotheng.
11Lena batho ba Jerusalema, nako ya go tsošološa merako ya motse wo e etla. Mehleng yeo naga ya lena e tla oketšwa. 12Batho ba gabolena ba tla boela go lena ba etšwa gohle – ba etšwa Asiria ka bohlabatšatši, le Egepeta ka borwa, le seleteng sa Yufratese, le mawatleng a kgakala, le dithabeng tša kgole. 13Eupša lefase le tla senyega ka lebaka la makgopo a bao ba dutšego go lona.
14Hle, Morena, diša setšhaba se sa gago o se kgethilego; se diše bjalo ka modiša ge a diša mohlape wa gagwe. Le ge se phela se le tee lešokeng, naga ye e se dikaneditšego e nonne go swana le selete sa Karmele. Ba lese ba yo dula ba iketlile nageng ya Bashane le ya Gileade go swana le kgale.
15Re direle mehlolo,7:15 Mohlomongwe go swanetše go balwa “Re direle mehlolo” Seheberu se re “Ke tla mo direla mehlolo”. hle, Morena, o etše mehleng yela o re ntšha Egepeta. 16Yona e tla bonwa ke ditšhaba tše dingwe gomme tša inyatša le ge e le tše maatla. Ba tla ahlama ba tlabegile mme ba thibja ditsebe ke tše Morena a di dirago. 17Ba tla gagaba fase bjalo ka dinoga; ba tla tšwa dibong tša bona ba thothomela ba tšhogile. Ba tla tla go Morena Modimo wa rena ba thothomela ka letšhogo.
18Ke ofe Modimo wa go swana le wena Morena, yo a swarelago mašaledi a setšhaba sa gago makgopo a bona, yo a sa ba otlelego dibe tša bona? Wena ga o galefele sa ruri, eupša o thabela go re rata ka lerato le le sa fetogego. 19O tla buša wa re gaugela. O tla gata makgopo a rena ka maoto, wa lahlela dibe tša rena fasefase ka lewatleng! 20O tla bontšha setšhaba sa gago, ditlogolo tša Jakobo, gore o a se botegela, ebile o se rata ka leratorato bjalo ka ge o ile wa enela borakgolokhukhu ba rena kgalekgale.


text:
19
241O se ke wa duma batho ba babe, goba wa šika le bona. 2Se ba se naganago ke šiši fela; ba bolela fela ka tša go hlola mathata.
20
3Lapa le thewa ka kwešišo, la agwa ka bohlale. 4Ke ka tsebo ge diphapoši tša lona di tlala diphahla tša mehutahuta tše bohlokwa, tša go kgahliša.
21
5Monna yo bohlale ke kwankwetla; monaletsebo o feta senatla ka maatla. 6Gape ntwa e kgonwa ka go itokišetša yona gabotse; go fenya go fenywa ka maele a baeletši ba bantši.
22
7Go lešilo bohlale ke phetatlhaologanyo; ge le le kgorong ga le bolele.
23
8Yo a dulago a rera tše mpe batho ba mmitša ramaanomabe. 9Go akanya tša bošilo ke sebe; batho ka moka ba šišingwa mokodutli.
24
10Ge o se na sebete nakong ya tlalelo go ra gore ga o na maatla a selo.
25
11O phološe ba ba gogiwago ba yo bolawa;
o hlakodiše ba ba totobišetšwago polaong.
12Ge o ka re: “Ke be ke sa tsebe,”
Molekolapelo o tla bona gore o bolela maaka.
Yo a go dišago o tla tseba;
gape o putsetša motho mediro ya gagwe.
26
13Ngwanaka, o je todi ya dinose, e lokile. Bjalo ka ge todi ya mamapo e le bose lelemeng, 14tseba gore le bohlale bo bjalo mothong. Ge o ka bo hwetša o tla ba le bokamoso bjo bo kgahlišago, le kholofelo ya gago e ka se be ya lefeela.
27
15O se lalele moloki ka ga gagwe boka yo kgopo, goba wa thopa tša lapa la gagwe. 16Moloki le ge a ka wa leboelela o a tsoga, yo kgopo yena o phekgolwa ke madimabe.
28
17O se thabele go wa ga lenaba la gago, goba wa thakgala ge a kgopša. 18Morena a ka go bona mme a se kgahlege, a lesa go mo otla.
29
19O se ferekane ka lebaka la badiratšempe, goba wa duma bakgopo. 20Motho yo mobe a ka se atlege; yo kgopo a ka se phele go ya kae.
30
21O boife Morena, ngwanaka, o boife le kgoši. O se tlwaelane le bao ba ba tsogelago maatla; 22ba babjalo ba ka khukhunetšwa ke madimabe. Kgane ke mang yo a tsebago madimabe a ba ka a tlišetšwago ke Morena le kgoši?
23Tše dingwe diema tša bahlale šedi:
Go ahlola sepitša ga se gwa loka.
24Moahlodi yo a rego go wa molato:
“Ga o na molato!”
o tla rogwa ke batho;
setšhaba se tla mo sola.
25Baahlodi ba ba otlago banamolato ba tla atlega;
ditšhegofatšo di tla ba atela.
26Yo a fetolago a sa itome leleme
ke mogwera wa mmakgonthe.
27Feleletša modiro wa gago wa ka ntle,
o kgathe le mašemo a gago,
o kgone o ikagela ntlo.
28O se be hlatse ya go tšwa motho o se na lebaka; o se radie batho ka tše o di bolelago.
29O se re: “Ke tla mo dira se a ntirilego sona!
Ke tla itefeletša!”
30Nkile ka feta tšhemong ya sebodu,
le serapeng sa merara sa moitlhokišatlhaologanyo yoo.
31Ka bona go medile ditshehlo mo gohle,
bogopa le bjona bo nabile,
le morako o kgeregile.
32Ka re go di bona ka gopodišiša,
mme ka ithuta taba ye e rego:
33
Go robala gannyane,
wa bo re šwaa,
wa phutha matsogo,
wa bo fokotša gosenene –
34ge o ka no pompala bjalo,
bodiidi bo tla go phuthuma bjalo ka mohlakodi,
mohlako wa go tsetsela bjalo ka mokgopedi.


text:
Ke pesalome ya Bakorage; ke kopelo.
871Morena o theile motse wa gagwe thabeng ye kgethwa.
2O rata motse wa Jerusalema87:2 “motse wa Jerusalema” Seheberu se re “dikgoro tša Sione”. go feta metse yohle ya ditlogolo tša Jakobo.
3O go bolela ka tše di makatšago,
wena motse wa Modimo. Sela
4Baegepeta87:4 “Baegepeta” Seheberu se re “Rahaba”, se era Egepeta. Lebelela Pes. 89:11. le Bababilone ke ba bala le ditšhaba tše di rego ke Modimo.
Batho ba Filistia le ba Tirose le ba Etopia ba be ba tsebja ba tswaletšwe Jerusalema.
5Mabapi le Sione go tla thwe:
“Batho ka moka ke ba gona kua;
ke motse wo o tiišitšwego ke Yogodimodimo.”
6Mohla Morena a ngwala ditšhaba ka maina a tšona,
o tla re yo o tswaletšwe Jerusalema. Sela
7Diopedi le dibini di re:
“Ke wena mothopo wa tšohle tše dibotse tše re nago le tšona.”